title: 2014/106/EU: Sklep Evropske centralne banke z dne 20. decembra 2013 o postopkih akreditiranja izdelovalcev zaščitenih elementov eura in elementov eura ter o spremembi Sklepa ECB/2008/3 (ECB/2013/54)

text:
               27.2.2014

               SL

               Uradni list Evropske unije

               L 57/29

      SKLEP EVROPSKE CENTRALNE BANKE

   z dne 20. decembra 2013
   o postopkih akreditiranja izdelovalcev zaščitenih elementov eura in elementov eura ter o spremembi Sklepa ECB/2008/3
   (ECB/2013/54)
   (2014/106/EU)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije ter zlasti člena 128(1) Pogodbe,
   ob upoštevanju Statuta Evropskega sistema centralnih bank in Evropske centralne banke ter zlasti člena 12.1, člena 16 in člena 34.3 Statuta,
   ob upoštevanju Uredbe Sveta (ES) št. 2532/98 z dne 23. novembra 1998 o pooblastilih Evropske centralne banke za nalaganje sankcij (1) in zlasti člena 2 Uredbe,
   ob upoštevanju naslednjega:

               (1)

               Člen 128(1) Pogodbe in člen 16 Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) določata, da ima Evropska centralna banka (ECB) izključno pravico odobriti izdajanje eurobankovcev v Uniji. Ta pravica vključuje pristojnost za sprejemanje ukrepov za varovanje celovitosti eurobankovcev kot plačilnega sredstva.

               (2)

               ECB je sprejela Sklep ECB/2008/3 z dne 15. maja 2008 o postopkih varnostnega akreditiranja izdelovalcev zaščitenih elementov eura za eurobankovce (2), ki je vzpostavil postopek varnostnega akreditiranja, s katerim se potrdi, da izdelovalci izpolnjujejo minimalne varnostne zahteve ECB za proizvodnjo, obdelavo, shranjevanje in prevoz eurobankovcev in njihovih sestavin ter drugih s tem povezanih gradiv ali informacij, za katere je potrebna varnostna zaščita in pri katerih bi bila v primeru izgube, tatvine ali objave lahko povzročena škoda za celovitost eurobankovcev ali bi se prispevalo k proizvodnji ponarejenih eurobankovcev ali njihovih sestavin. Poleg tega je Sklep ECB/2008/3 vzpostavil postopke za zagotavljanje stalnega izpolnjevanja zgoraj navedenih varnostnih zahtev.

               (3)

               ECB je sprejela Sklep ECB/2010/22 z dne 25. novembra 2010 o postopku akreditiranja izdelovalcev eurobankovcev na področju kakovosti (3), da se zagotovi, da so za proizvajanje eurobankovcev in surovin za eurobankovce akreditirani samo tisti izdelovalci, ki izpolnjujejo minimalne zahteve ECB glede kakovosti za proizvodnjo teh bankovcev in surovin.

               (4)

               V skladu s členoma 9 in 11 Pogodbe je ECB sprejela Sklep ECB/2011/8 z dne 21. junija 2011 o postopkih akreditiranja za proizvodnjo eurobankovcev na področjih varstva okolja ter zdravja in varnosti (4), da se zagotovi, da so za opravljanje dejavnosti proizvodnje eurobankovcev akreditirani samo tisti izdelovalci, ki izpolnjujejo minimalne zahteve ECB glede varstva okolja ter zdravja in varnosti.

               (5)

               Glede na izkušnje, ki jih je ECB pridobila pri uporabi sklepov ECB/2008/3, ECB/2010/22 in ECB/2011/8, je treba uvesti učinkovit enotni sistem akreditiranja, da se preprečijo vsakršna materialna in postopkovna razhajanja, ki izhajajo iz uporabe zgoraj navedenih sklepov, na primer nesorazmerne razlike v veljavnosti akreditacij, njihovih postopkih in izrazoslovju.

               (6)

               Z namenom obravnave zgoraj navedenih vprašanj in ublažitve upravnega bremena za izdelovalce je treba vzpostaviti enotni sistem akreditiranja, s katerim se bo: (a) omogočilo ocenjevanje, ali izdelovalci izpolnjujejo ustrezne varnostne zahteve, zahteve glede kakovosti in zahteve glede varstva okolja ter zdravja in varnosti, kot jih določi ECB; (b) izvajalo ocenjevanje izpolnjevanja teh zahtev na podlagi usklajenega postopka pregleda; (c) določile ustrezne in sorazmerne vrste kazni, vključno z denarnimi kaznimi, v primeru neizpolnjevanja zgoraj navedenih zahtev; in (d) zagotovilo, da se lahko zaščiteni elementi eura dobavijo samo nacionalnim centralnim bankam in bodočim nacionalnim centralnim bankam Eurosistema, če tako odloči Svet ECB, drugim akreditiranim izdelovalcem in/ali ECB.

               (7)

               Ta novi enotni sistem akreditiranja bi moral temeljiti na večfaznem postopku ocenjevanja, v katerem se izdelovalec, ki vloži prošnjo za akreditacijo, oceni, ali v celoti upošteva vse vidike ustreznih zahtev za akreditacijo, ki so določene v tem sklepu.

               (8)

               Da se olajša to ocenjevanje, vključno z nadaljnjim ocenjevanjem, ali akreditirani izdelovalec še vedno izpolnjuje te zahteve, je treba vzpostaviti racionaliziran sistem pregledov, ki bo ECB omogočil opravljanje pregledov na kraju samem in zunaj lokacije.

               (9)

               V izogib trenutni raznolikosti posameznih akreditacij bi bilo treba določiti podelitev enotne začasne akreditacije, z možnostjo spremembe v enotno akreditacijo, kadar zadevni izdelovalec izkaže, da izpolnjuje vse zahteve za akreditacijo, tudi med proizvodnjo, na podlagi uradnega naročila akreditiranega izdelovalca, ECB ali NCB v skladu z njegovo začasno akreditacijo.

               (10)

               Zaradi ohranitve fleksibilnosti procesa akreditiranja bi morala ECB imeti diskrecijsko pravico glede organiziranja faz ocenjevanja v zvezi s prošnjo za začetek postopka za pridobitev začasne akreditacije.

               (11)

               Za zagotovitev boljšega upravljanja v okviru postopka akreditiranja bi morali začasna akreditacija in akreditacija veljati za nedoločen čas, razen če se ugotovi, da izdelovalec ne izpolnjuje ustreznih zahtev za akreditacijo. Za isti namen je ECB pristojna za spremembo začasne akreditacije v akreditacijo, kadar je zadevni izdelovalec proizvajal zaščitene elemente eura in/ali elemente eura na podlagi uradnega naročila ECB ali NCB v nepretrganem obdobju 36 mesecev. ECB bo tudi pristojna, da na lastno pobudo spremeni akreditacijo v začasno akreditacijo, kadar izdelovalec ni proizvajal zaščitenih elementov eura in/ali elementov eura v nepretrganem obdobju 36 mesecev.

               (12)

               Zato je treba sklepe ECB/2008/3, ECB/2010/22 in ECB/2011/8 razveljaviti in nadomestiti s tem sklepom. Za zagotovitev nemotenega prehoda s sedanjih sistemov akreditiranja na enotni sistem akreditiranja po tem sklepu bi bilo treba določiti prehodno obdobje enega leta od sprejetja tega sklepa. To bo izdelovalcem s posameznimi varnostnimi akreditacijami, akreditacijami na področju kakovosti ter akreditacijami na področjih varstva okolja ter zdravja in varnosti omogočilo, da sprejmejo vse potrebne ureditve za izpolnitev ustreznih zahtev za akreditacijo po tem sklepu –

         SPREJEL NASLEDNJI SKLEP:
   ODDELEK I

      SPLOŠNE DOLOČBE

   Člen 1
   Opredelitev pojmov
   V tem sklepu:

               1.

               „elementi eura“ pomenijo eurobankovce, delno natisnjene eurobankovce ter papir, barvo, folijo in nit, ki se uporabljajo za proizvodnjo eurobankovcev ali delno natisnjenih eurobankovcev;

               2.

               „dejavnost v zvezi z elementi eura“ pomeni proizvodnjo elementov eura;

               3.

               „zaščiteni elementi eura“ pomenijo elemente, naštete med materialnimi varnostnimi zahtevami, vključno z eurobankovci, ki so: (a) v obtoku, (b) v razvoju zaradi nadomestitve eurobankovcev v obtoku ali (c) vzeti iz obtoka, skupaj z njihovimi sestavinami in s tem povezanimi informacijami, za katere je potrebna varnostna zaščita, ker bi bila v primeru izgube, tatvine ali nepooblaščene objave lahko povzročena škoda za celovitost eurobankovcev kot plačilnega sredstva;

               4.

               „zaščitena dejavnost v zvezi z eurom“ pomeni kar koli od naslednjega: pripravo za tisk, proizvodnjo, obdelavo, uničenje, shranjevanje ali interno gibanje znotraj mesta izdelave ali prevoz zaščitenih elementov eura;

               5.

               „priprava za tisk“ pomeni pretvorbo osnovne oblikovne podobe eurobankovcev v razvoju v postavitev, ločitev barv, črtni vzorec in tiskarske plošče ter pripravo postavitev in prototipov za sestavine, ki se predlagajo s temi osnovnimi oblikovnimi podobami;

               6.

               „izdelovalec“ pomeni kateri koli subjekt, ki je ali želi biti udeležen v zaščiteni dejavnosti v zvezi z eurom in/ali dejavnosti v zvezi z elementi eura, razen subjektov, ki so ali želijo biti udeleženi samo pri prevozu zaščitenih elementov eura ali zagotavljanju posebnih obratov za uničenje;

               7.

               „mesto izdelave“ pomeni vse prostore, ki jih uporablja ali želi uporabljati izdelovalec za pripravo za tisk, proizvodnjo, obdelavo, uničenje in shranjevanje zaščitenih elementov eura in/ali elementov eura;

               8.

               „zahteve za akreditacijo“ pomenijo materialne zahteve ECB, postopek akreditiranja in zahteve glede lokacije ter trajne obveznosti, določene v tem sklepu, ki jih mora izdelovalec izpolnjevati, da pridobi ali obdrži svojo začasno akreditacijo ali akreditacijo;

               9.

               „akreditirani izdelovalec“ pomeni izdelovalca z začasno akreditacijo ali akreditacijo;

               10.

               „materialne zahteve“ pomenijo ustrezne varnostne zahteve, zahteve glede kakovosti in zahteve glede varstva okolja ter zdravja in varnosti, kot jih posebej določi ECB in ki jih mora izdelovalec izpolnjevati, da lahko opravlja zaščiteno dejavnost v zvezi z eurom in/ali dejavnost v zvezi z elementi eura;

               11.

               „ureditve“ pomenijo ukrepe glede varnosti, kakovosti, varstva okolja ali zdravja in varnosti, ki jih sprejme izdelovalec zaradi izpolnjevanja ustreznih materialnih zahtev;

               12.

               „akreditacije po starem sistemu“ pomenijo veljavne začasne ali polne akreditacije, zlasti varnostne akreditacije, akreditacije na področju kakovosti ter akreditacije na področju varstva okolja ali zdravja in varnosti, ki jih je ECB podelila izdelovalcu za opravljanje zaščitene dejavnosti v zvezi z eurom in/ali dejavnosti v zvezi z elementi eura v skladu s sklepi ECB/2008/3, ECB/2010/22 in ECB/2011/8;

               13.

               „razveljavljeni sklepi ECB o akreditacijah“ pomenijo skupaj sklepe ECB/2008/3, ECB/2010/22 in ECB/2011/8;

               14.

               „NCB“ pomeni nacionalno centralno banko države članice, katere valuta je euro;

               15.

               „bodoča NCB Eurosistema“ pomeni nacionalno centralno banko države članice z odstopanjem, ki je izpolnila pogoje, določene za sprejetje eura, in v zvezi s katero je bila sprejeta odločitev o odpravi odstopanja po členu 140(2) Pogodbe;

               16.

               „certifikacijski organ“ pomeni neodvisen certifikacijski organ, ki oceni izdelovalčeve sisteme za nadzor kakovosti, varstva okolja ali zdravja in varnosti ter je upravičen, da s certifikatom potrdi, da izdelovalec izpolnjuje zahteve standardov skupine ISO 9001 ali ISO 14000 ali OHSAS 18000;

               17.

               „delovni dan“ pomeni delovni dan ECB od ponedeljka do petka, razen dela prostih dni v ECB, objavljenih na spletni strani ECB;

               18.

               „pregled“ pomeni postopek akreditiranja, katerega namen je oceniti izdelovalčevo izpolnjevanje zahtev za akreditacijo in ki se izvaja bodisi v obliki pregleda na kraju samem bodisi v obliki pregleda zunaj lokacije ter se konča z dokončanjem poročila o zadevnem pregledu, v katerem se navede rezultat tega ocenjevanja;

               19.

               „pregled na kraju samem“ pomeni obisk skupine ECB za pregled na mestu izdelave, da se oceni, ali ureditve, vzpostavljene na mestu izdelave, izpolnjujejo ustrezne zahteve za akreditacijo;

               20.

               „pregled zunaj lokacije“ pomeni ocenitev dokumentov, ki jih izdelovalec predloži v okviru pregleda, ki jo ECB opravi zunaj mesta izdelave, da se ugotovi, ali izdelovalec izpolnjuje ustrezne zahteve za akreditacijo;

               21.

               „posebna varnostna preverjanja NCB“ pomenijo preverjanje zalog, preverjanje uničenja ali preverjanje prevoza, ki ga na akreditiranem mestu izdelave opravi naročniška NCB v zvezi z uradnim naročilom za proizvodnjo, danim akreditiranemu izdelovalcu, v skladu s členom 11;

               22.

               „preverjanje zalog“ pomeni obisk naročniške NCB na akreditiranem mestu izdelave, da se oceni pravilnost zalog zaščitenih elementov eura, ki jih ima zadevni izdelovalec;

               23.

               „preverjanje uničenja“ pomeni obisk naročniške NCB na akreditiranem mestu izdelave z namenom spremljanja uničenja zaščitenih elementov eura in preverjanja zalog med uničenjem zaščitenih elementov eura v skladu s členom 11;

               24.

               „preverjanje prevoza“ pomeni oceno, ali ureditve za prevoz eurobankovcev in/ali papirja za eurobankovce, ki jih je vzpostavil akreditirani izdelovalec, izpolnjujejo ustrezne varnostne zahteve za prevoz;

               25.

               „proizvodnja“ pomeni izdelavo zaščitenih elementov eura ali elementov eura v skladu z uradnim naročilom drugega akreditiranega izdelovalca, NCB ali ECB, razen izdelave za namene raziskav in razvoja ter testiranja, kadar dobave niso namenjene izdaji, in razen izdelave za interne zaloge.

         Člen 2
   Splošna načela akreditiranja
   1.   Izdelovalec lahko zaščiteno dejavnost v zvezi z eurom in/ali dejavnost v zvezi z elementi eura glede zaščitenega elementa eura in/ali elementa eura opravlja samo na mestu izdelave, za katero mu je ECB podelila akreditacijo ali začasno akreditacijo.
   2.   Kadar izdelovalec ni opravljal proizvodnje, mu lahko ECB podeli začasno akreditacijo za zadevno zaščiteno dejavnost v zvezi z eurom in/ali dejavnost v zvezi z elementi eura v skladu s postopkom, določenim v členih 4, 5 in 6.
   3.   Začasna akreditacija se lahko spremeni v akreditacijo, kadar izdelovalec opravi ustrezne preglede med proizvodnjo, v skladu s postopkom, določenim v členu 7.
   4.   Kadar akreditirani izdelovalec ni opravljal proizvodnje v nepretrganem obdobju 36 mesecev, lahko ECB spremeni njegovo akreditacijo v začasno akreditacijo, kot je določeno v členu 8.
   5.   Da izdelovalec od ECB pridobi in obdrži začasno akreditacijo ali akreditacijo, mora poleg zahtev, določenih v tem sklepu, izpolniti:

               (a)

               ustrezne materialne zahteve, ki so minimalne zahteve. Izdelovalci lahko sprejmejo in izvajajo strožje ureditve glede varnosti, kakovosti, varstva okolja ter zdravja in varnosti;

               (b)

               naslednje zahteve glede lokacije:

                           (i)

                           kadar ne gre za tiskarno, se mora mesto izdelave nahajati v državi članici Evropske unije ali v državi članici Evropskega združenja za prosto trgovino; ali

                           (ii)

                           kadar gre za tiskarno, se mora mesto izdelave nahajati v državi članici Evropske unije.

         6.   Izvršilni odbor lahko v utemeljenih okoliščinah odobri izjemo od zahteve glede lokacije, določene v odstavku 5(b) zgoraj. Kadar Izvršilni odbor odobri tako izjemo, svoje ravnanje ustrezno obrazloži.
   7.   Izdelovalci z začasno akreditacijo ali akreditacijo so enako upravičeni do sodelovanja v razpisih.
   8.   Akreditirani izdelovalec lahko proizvaja in/ali dobavlja zaščitene elemente eura samo zaradi izpolnitve uradnega naročila, ki ga je dal eden od naslednjih subjektov:

               (a)

               drugi akreditirani izdelovalec, ki potrebuje zaščitene elemente eura za svojo zaščiteno dejavnost v zvezi z eurom;

               (b)

               NCB;

               (c)

               če tako odloči Svet ECB, bodoča NCB Eurosistema; in

               (d)

               ECB.

         9.   Izdelovalec nosi vse stroške in s tem povezane izgube, ki nastanejo v zvezi z uporabo tega sklepa.
   Člen 3
   Odločitve, ki jih sprejme Izvršilni odbor
   1.   Izvršilni odbor je pristojen za sprejemanje vseh odločitev v zvezi z izdelovalčevo akreditacijo po členih 6, 16 do 18 in 20.
   2.   Izvršilni odbor se lahko odloči, da pooblastila za podelitev začasne akreditacije po členu 6 prenese na enega ali več svojih članov.
   ODDELEK II

      POSTOPEK AKREDITIRANJA

   Člen 4
   Prošnja za začetek postopka za podelitev začasne akreditacije
   1.   Izdelovalec brez katere koli vrste akreditacije, ki želi opravljati zaščiteno dejavnost v zvezi z eurom in/ali dejavnost v zvezi z elementi eura, predloži ECB pisno prošnjo za začetek postopka za podelitev začasne akreditacije.
   2.   Ta prošnja za začetek postopka mora:

               (a)

               določati zaščiteno dejavnost v zvezi z eurom in en ali več zaščitenih elementov eura in/ali dejavnost v zvezi z elementi eura in en ali več elementov eura ter točen naslov mesta izdelave, za katero se vlaga prošnja za začasno akreditacijo;

               (b)

               vključevati izjavo izdelovalca, ki vlaga prošnjo, da bo vsebino materialnih zahtev obravnaval kot zaupno;

               (c)

               vključevati pisno zavezo, da bo upošteval vse veljavne določbe tega sklepa.

         3.   Kadar izdelovalec vlaga prošnjo za opravljanje dejavnosti v zvezi z elementi eura, predloži Evropski centralni banki kopije certifikatov ISO 9001, ISO 14001 in OHSAS 18001, ki jih izdajo pristojni certifikacijski organi in potrjujejo, da izdelovalec na zadevnem mestu izdelave za načrtovano dejavnost v zvezi z elementi eura upošteva vse ustrezne standarde.
   4.   ECB oceni informacije in dokumente, ki jih izdelovalec predloži ob vložitvi prošnje za začetek postopka, in lahko po potrebi zahteva dodatne informacije ali pojasnila.
   5.   ECB lahko zavrne prošnjo za začetek postopka, kadar ta tudi po zahtevi ECB za predložitev dodatnih informacij ali pojasnil po odstavku 4 še vedno ni popolna ali kadar izdelovalec ne izpolnjuje zahtev iz člena 2(5)(b).
   Člen 5
   Predhodna ocena materialnih zahtev
   1.   Po prejemu prošnje za začetek postopka ECB pošlje izdelovalcu izvod ustreznih materialnih zahtev. Pošlje mu tudi dokumente, v katerih izdelovalec izkaže, kako bi njegove ureditve izpolnile ustrezne materialne zahteve. Izdelovalec izpolni in vrne te dokumente, ki ECB omogočijo, da predhodno oceni, ali lahko izdelovalec izpolni ustrezne materialne zahteve.
   2.   Kadar nacionalno pravo od izdelovalca, ki vlaga prošnjo za začasno akreditacijo za zaščiteno dejavnost v zvezi z eurom, zahteva uporabo posebnih obratov za uničenje in kadar teh obratov ni mogoče zagotoviti na mestu izdelave, izdelovalec predloži tudi informacije o posebnem obratu za uničenje, katerega uporabo predlaga, vključno z vsemi podrobnostmi o:

               (a)

               zadevnih določbah nacionalnega prava in pojasnilom, zakaj obratov za uničenje ni mogoče vzpostaviti na mestu izdelave;

               (b)

               posebnem obratu za uničenje, katerega uporabo izdelovalec predlaga;

               (c)

               enem ali več zaščitenih elementih eura, za katere izdelovalec predlaga uničenje v zadevnem posebnem obratu za uničenje;

               (d)

               varnostnih ureditvah, ki se predlagajo za zaščito enega ali več zaščitenih elementov eura med celotnim postopkom prevoza do obrata in nazaj ter uničenja v obratu.

         3.   ECB oceni informacije in dokumente iz odstavkov 1 in 2, ki jih predloži izdelovalec, in lahko zahteva dodatne informacije ali pojasnila. ECB lahko zavrne katero koli prošnjo za začasno akreditacijo, ki tudi po zahtevi ECB po predložitvi dodatnih informacij ali pojasnil še vedno ni popolna ali ki ne izpolnjuje zahtev iz tega člena.
   Člen 6
   Podelitev začasne akreditacije
   1.   ECB lahko izdelovalcu podeli začasno akreditacijo pod pogojem, da je izdelovalec pred začetkom opravljanja zaščitene dejavnosti v zvezi z eurom in/ali dejavnosti v zvezi z elementi eura uspešno izkazal, da je na mestu izdelave vzpostavil postopke in infrastrukturo, ki so potrebni za izpolnjevanje ustreznih zahtev za akreditacijo.
   2.   V skladu s členom 9 ECB opravi preglede, da oceni, ali izdelovalec izpolnjuje vse zahteve za akreditacijo.
   3.   Pri izdelovalcu, ki vloži prošnjo za začasno akreditacijo za načrtovano zaščiteno dejavnost v zvezi z eurom, se najprej opravi pregled zaradi ugotovitve izpolnjevanja varnostnih zahtev. Dokler izdelovalec uspešno ne opravi varnostnega pregleda, se ne začne opravljati noben drug pregled.
   Člen 7
   Sprememba začasne akreditacije v akreditacijo
   ECB lahko spremeni izdelovalčevo začasno akreditacijo v akreditacijo pod pogojem, da je izdelovalec uspešno opravil ustrezne preglede med proizvodnjo in je pri tem izkazal, da je med dejanskim opravljanjem zadevne zaščitene dejavnosti v zvezi z eurom in/ali dejavnosti v zvezi z elementi eura vzpostavil potrebne postopke in infrastrukturo ter da na mestu izdelave učinkovito izpolnjuje ustrezne zahteve za akreditacijo.
   Člen 8
   Sprememba akreditacije v začasno akreditacijo
   ECB lahko spremeni izdelovalčevo akreditacijo v začasno akreditacijo, kadar izdelovalec ni opravljal proizvodnje na podlagi uradnega naročila ECB ali NCB v nepretrganem obdobju 36 mesecev.
   ODDELEK III

      PREGLEDI IN POSEBNA VARNOSTNA PREVERJANJA NCB

   Člen 9
   Pregledi
   1.   ECB oceni, ali izdelovalec izpolnjuje ustrezne zahteve za akreditacijo, z opravljanjem pregledov. Ti se lahko opravijo na kraju samem in/ali zunaj lokacije.
   2.   Pregledi zunaj lokacije se opravijo v zvezi s katerim koli dokumentom, ki ga predloži izdelovalec in je pomemben za ocenjevanje izpolnjevanja zahtev za akreditacijo.
   3.   Pregledi na kraju samem se opravijo z namenom ocenjevanja, ali izdelovalec izpolnjuje ustrezne materialne zahteve na mestu izdelave, zlasti v zvezi z varnostnimi zahtevami in zahtevami glede kakovosti. ECB se lahko odloči, da take preglede na kraju samem opravi, kadar koli so po njenem mnenju potrebni, vendar pa mora te preglede opraviti najmanj vsakih 36 mesecev v zvezi z materialnimi varnostnimi zahtevami in zahtevami glede kakovosti za dejavnost v zvezi z elementi eura in/ali zaščiteno dejavnost v zvezi z eurom.
   4.   Pregledi na kraju samem v zvezi z materialnimi varnostnimi zahtevami in zahtevami glede kakovosti se lahko predhodno najavijo. Pregledi na kraju samem v zvezi z varnostjo in kakovostjo, ki so bili najavljeni, se začnejo opravljati na datum, o katerem se izdelovalec in ECB medsebojno dogovorita. Potem ko izdelovalec začne opravljati zaščiteno dejavnost v zvezi z eurom in/ali dejavnost v zvezi z elementi eura, se lahko pregledi na kraju samem v zvezi z varnostjo in kakovostjo opravijo tudi brez najave.
   5.   ECB lahko najpozneje 10 delovnih dni pred datumom začetka opravljanja najavljenega pregleda na kraju samem pošlje izdelovalcu v izpolnitev predhodne dokumente o pregledu na kraju samem. Izdelovalec vrne te dokumente Evropski centralni banki najpozneje pet delovnih dni pred datumom začetka opravljanja pregleda na kraju samem.
   6.   Če nacionalno pravo od izdelovalca zahteva, da uporablja posebni obrat za uničenje, lahko skupina za pregled na kraju samem obišče tudi ta obrat, da se oceni, ali ureditve, ki jih predlaga izdelovalec, zadostujejo za varovanje celovitosti zadevnih zaščitenih elementov eura.
   Člen 10
   Dopis o ugotovitvah in poročilo o pregledu
   1.   Če se med pregledom ugotovi kakršen koli primer neizpolnjevanja ustreznih zahtev za akreditacijo, ECB pošlje izdelovalcu dopis o ugotovitvah, v katerem navede primere neizpolnjevanja, v naslednjih rokih:

               (a)

               v 15 delovnih dneh od datuma zaključka zadevnega pregleda na kraju samem;

               (b)

               v 40 delovnih dneh po tem, ko ECB prejme vse zadevne dokumente v okviru pregleda zunaj lokacije, zlasti v zvezi s trajnimi obveznostmi, določenimi v členu 12;

               (c)

               v 15 delovnih dneh po tem, ko ECB prejme poročilo NCB, kadar so se opravila posebna varnostna preverjanja NCB po členu 11.

         2.   Izdelovalec ima na voljo 15 delovnih dni od prejema dopisa o ugotovitvah, da ECB pisno sporoči svoje pripombe in podrobnosti o vseh ureditvah ali izboljšavah, ki jih namerava sprejeti v zvezi z vsebino dopisa o ugotovitvah.
   3.   ECB pripravi osnutek poročila o pregledu v 25 delovnih dneh po tem, ko: (a) se zaključi pregled, kadar ni bil ugotovljen noben primer neizpolnjevanja zahtev; (b) ECB prejme izdelovalčeve pisne pripombe na dopis o ugotovitvah; ali (c) izteče rok za predložitev teh pripomb, kadar ECB pripomb ni prejela. Ta osnutek poročila o pregledu vsebuje ugotovitve pregleda in zadevne pripombe, ki jih je predložil izdelovalec. Osnutek poročila o pregledu nadalje podaja ugotovitve, ali izdelovalec izpolnjuje zahteve za akreditacijo.
   4.   Izdelovalec ima na voljo 15 delovnih dni od prejema osnutka poročila o pregledu, da ECB pisno sporoči svoje pripombe in podrobnosti o vseh ureditvah ali izboljšavah, ki jih namerava sprejeti v zvezi z vsebino osnutka poročila o pregledu. Po prejemu izdelovalčevih pripomb ali po izteku roka za predložitev teh pripomb ECB v 30 delovnih dneh dokonča osnutek poročila o pregledu in ga pošlje zadevnemu izdelovalcu.
   5.   Dodatni pregledi na kraju samem se lahko opravijo, da se preveri, ali po uvedbi teh ureditev ali izboljšav izdelovalec izpolnjuje ustrezne zahteve za akreditacijo. Dodatni pregledi na kraju samem lahko odložijo dokončanje osnutka poročila o pregledu.
   6.   Kadar gre za hujše primere neizpolnjevanja zahtev za akreditacijo, ki terjajo sprejetje nujne odločitve ECB in ki bi jih lahko razumno obravnavali kot primere, ki upravičujejo sprejetje odločitve o začasnem odvzemu akreditacije po členu 17 ali odločitve o preklicu akreditacije po členu 18, se lahko ECB odloči za skrajšanje postopka, opisanega v odstavkih 1, 2 in 3, pri čemer ima izdelovalec na voljo največ pet delovnih dni za predložitev pripomb o zadevnem neizpolnjevanju zahtev. ECB navede razloge za to nujnost.
   7.   ECB se lahko odloči za podaljšanje rokov, navedenih v tem členu.
   Člen 11
   Posebna varnostna preverjanja NCB
   1.   Katera koli NCB, ki je dala uradno naročilo za proizvodnjo eurobankovcev, lahko v zvezi s temi naročili opravi preverjanja zalog in preverjanja uničenja zaščitenih elementov eura na mestu izdelave, na katerem se proizvajajo eurobankovci, ali na katerem koli drugem mestu izdelave, na katerem se proizvajajo, obdelujejo, shranjujejo ali uničujejo sestavine za te eurobankovce.
   2.   NCB, navedena v odstavku 1, lahko opravi tudi preverjanja prevozov eurobankovcev in papirja za eurobankovce.
   3.   NCB pošlje pisno poročilo ECB v treh delovnih dneh od zaključka preverjanj, če se ugotovi, da izdelovalec krši pravila ECB o prevozu, ki so del materialnih zahtev, ali če se med preverjanji zalog ali preverjanji uničenja ugotovi kakršno koli razhajanje.
   4.   ECB lahko imenuje posebno skupino za varnostni pregled na kraju samem, da na mestu izdelave opravi preglede na kraju samem, s katerimi preveri kršitve ali razhajanja, ki jih je ugotovila NCB. Vse ugotovitve ECB, ki temeljijo na rezultatih pregleda posebne skupine za varnostni pregled, se poročajo po členu 10.
   ODDELEK IV

      TRAJNE OBVEZNOSTI

   Člen 12
   Trajne obveznosti akreditiranih izdelovalcev
   1.   Akreditirani izdelovalec za zadevno mesto izdelave predloži Evropski centralni banki kopijo ustreznega certifikata, navedenega v členu 4(3), kadar koli se tak certifikat obnovi ali spremeni, in sicer v treh mesecih od zadevnega datuma obnovitve ali spremembe.
   2.   Akreditirani izdelovalec nemudoma obvesti ECB o preklicu katerega koli zahtevanega certifikata.
   3.   Akreditirani izdelovalec nemudoma pisno obvesti ECB o katerem koli naslednjem primeru:

               (a)

               začetku katerega koli postopka za prenehanje ali reorganizacijo izdelovalca ali podobnega postopka;

               (b)

               imenovanju likvidacijskega upravitelja, stečajnega upravitelja, upravitelja ali podobnega uradnika v zvezi z izdelovalcem;

               (c)

               kakršni koli nameravani vključitvi podizvajalcev ali tretjih oseb v dejavnost v zvezi z elementi eura ali zaščiteno dejavnost v zvezi z eurom, za katero ima izdelovalec akreditacijo;

               (d)

               kakršni koli spremembi ureditev na mestu izdelave, ki nastane po podelitvi akreditacije in vpliva ali lahko vpliva na izpolnjevanje ustreznih zahtev za akreditacijo, vključno s spremembami podrobnosti po členu 5(2)(a) do (d);

               (e)

               kakršni koli nameravani spremembi obvladovanja akreditiranega izdelovalca ali spremembi njegove lastniške strukture;

               (f)

               izteku nepretrganega obdobja 34 mesecev od njegove zadnje proizvodnje.

         4.   Akreditirani izdelovalec ne sme prenesti ali podeliti svojih akreditacij tretjim osebam, kar vključuje njegove hčerinske in povezane družbe.
   5.   Akreditirani izdelovalec ne sme prenesti nobenega dela zaščitene dejavnosti v zvezi z eurom ali dejavnosti v zvezi z elementi eura ali nobenih zaščitenih elementov eura ali elementov eura na drugo mesto, ki je v lasti, zakupu ali kako drugače pod nadzorom izdelovalca, razen če je bila za to mesto podeljena ustrezna akreditacija v skladu s členom 2 in je ECB dala predhodno pisno soglasje za prenos.
   6.   Akreditirani izdelovalec ne sme oddati ali prenesti nobenega dela zaščitene dejavnosti v zvezi z eurom ali dejavnosti v zvezi z elementi eura ali nobenih zaščitenih elementov eura ali elementov eura na nobeno tretjo osebo, vključno s hčerinskimi in povezanimi družbami izdelovalca, razen če je ta tretja oseba pridobila ustrezno akreditacijo v skladu s členom 2 in je ECB dala predhodno pisno soglasje za takšno oddajo ali prenos.
   7.   Akreditirani izdelovalec lahko za del zaščitene dejavnosti v zvezi z eurom ali dejavnosti v zvezi z elementi eura uporabi drugo mesto izdelave samo po predhodnem pisnem soglasju ECB.
   8.   Izdelovalec z začasno akreditacijo nemudoma obvesti ECB, kadar prejme uradno naročilo za proizvodnjo od drugega akreditiranega izdelovalca, NCB ali ECB, tako da se lahko čim prej opravijo ustrezni pregledi. Uradno obvestilo mora vsebovati informacije o uradnem naročilu za proizvodnjo ter načrtovani datum začetka in konca proizvodnje.
   9.   Izdelovalec z začasno akreditacijo predloži ECB informacije o okoljevarstvenih, zdravstvenih in varnostnih vidikih, kot to zahtevajo ustrezne materialne zahteve.
   10.   Če je akreditirani izdelovalec tiskarna, organizira izvedbo analize kemijskih snovi končanih eurobankovcev in poroča ECB v skladu z ustreznimi zahtevami glede varstva okolja, zdravja in varnosti.
   11.   Akreditirani izdelovalec obravnava materialne zahteve kot zaupne.
   Člen 13
   Trajne obveznosti ECB
   ECB obvesti akreditirane izdelovalce o vseh spremembah materialnih zahtev, ki se nanašajo na zaščiteno dejavnost v zvezi z eurom in/ali dejavnost v zvezi z elementi eura, za katero so pridobili akreditacijo ali začasno akreditacijo.
   ODDELEK V

      POSLEDICE NEIZPOLNJEVANJA ZAHTEV

   Člen 14
   Primeri neizpolnjevanja zahtev
   1.   Primer neizpolnjevanja zahtev pomeni katero koli naslednje ravnanje izdelovalca:

               (a)

               neizpolnjevanje ustreznih zahtev za akreditacijo;

               (b)

               neuvedba izboljšav, kot je dogovorjeno z ECB;

               (c)

               zavrnitev takojšnjega dostopa do mesta izdelave skupini za pregled na kraju samem ali osebju, ki ga NCB imenuje za opravljanje preverjanja zalog, preverjanja uničenja ali preverjanja prevozov;

               (d)

               predložitev napačne ali zavajajoče izjave ali ponarejenega dokumenta Evropski centralni banki in, kjer je primerno, nacionalni centralni banki po katerem koli postopku iz tega sklepa;

               (e)

               kršitev izdelovalčeve obveznosti, da vsebino materialnih zahtev obravnava kot zaupno.

         2.   Kateri koli primer neizpolnjevanja ustreznih zahtev za akreditacijo se uradno sporoči izdelovalcu, ki ne izpolnjuje zahtev, v skladu s členom 10(4) ali kako drugače. Kateri koli primer neizpolnjevanja zahtev se mora odpraviti v dogovorjenem roku. Ta rok mora biti sorazmeren resnosti neizpolnjevanja zahtev.
   3.   Za hujši primer neizpolnjevanje zahtev gre takrat, če neizpolnjevanje ima ali je imelo takojšen in resen škodljiv vpliv na varnost zaščitene dejavnosti v zvezi z eurom in/ali takojšen in resen škodljiv vpliv na vidike kakovosti, varstva okolja ali zdravja in varnosti glede dejavnosti v zvezi z elementi eura.
   4.   ECB lahko izda izdelovalcu priporočilo, s katerim predlaga izboljšanje ureditve, ki je sicer v skladu z zahtevami za akreditacijo.
   Člen 15
   Odločitve ECB o neizpolnjevanju zahtev
   1.   ECB sprejme vse odločitve, ki so navedene v členih 16 do 18 in 20, v pisni obliki. Te odločitve vključujejo:

               (a)

               primer neizpolnjevanja zahtev in, kjer je primerno, pripombe, ki jih je predložil izdelovalec;

               (b)

               mesto izdelave, zaščiteni element eura in/ali element eura ter zaščiteno dejavnost v zvezi z eurom in/ali dejavnost v zvezi z elementi eura, na katere se odločitev nanaša;

               (c)

               datum, na katerega bo odločitev začela učinkovati;

               (d)

               kjer je primerno, rok za odpravo neizpolnjevanja zahtev;

               (e)

               razloge za odločitev.

         2.   V vseh primerih, ko ECB sprejme odločitev po členih 16 do 18 in 20, mora biti odločitev sorazmerna z resnostjo neizpolnjevanja zahtev in zabeleženimi podatki izdelovalca glede pojavljanja in odpravljanja vseh drugih primerov neizpolnjevanja zahtev.
   3.   ECB lahko o kateri koli odločitvi, sprejeti po tem členu, njenem obsegu in trajanju obvesti NCB in vse akreditirane izdelovalce, pri čemer v takem primeru navede, da bodo NCB uradno obveščene o vsaki nadaljnji spremembi statusa zadevnega izdelovalca.
   Člen 16
   Opozorilo
   1.   ECB lahko izda opozorilo v zvezi z akreditiranim izdelovalcem v primeru:

               (a)

               hujšega primera neizpolnjevanja zahtev v zvezi z varnostnimi vidiki zaščitene dejavnosti v zvezi z eurom ali vidiki kakovosti, varstva okolja ali zdravja in varnosti glede dejavnosti v zvezi z elementi eura;

               (b)

               ponavljajočega se vzorca primerov neizpolnjevanja zahtev;

               (c)

               nepravočasne in neuspešne odprave katerega koli primera neizpolnjevanja zahtev.

         2.   ECB upošteva vsa ustrezna pojasnila, ki jih je predložil izdelovalec.
   3.   V opozorilu se lahko tudi navede, da se bo v primeru, če neizpolnjevanje zahtev ne bo odpravljeno v določenem roku, uporabil člen 17 ali 18.
   4.   Če ECB presodi, da glede na resnost ugotovljenega primera neizpolnjevanja zahtev zgolj opozorilo ne bi bilo upravičeno, lahko sprejme odločitev po členu 17 ali 18.
   Člen 17
   Začasni odvzem akreditacije v zvezi z novimi naročili
   1.   ECB lahko v zvezi z akreditiranim izdelovalcem sprejme odločitev o začasnem odvzemu akreditacije, ki učinkuje tako, da lahko izdelovalec izpolni katero koli tekoče naročilo za proizvodnjo, vendar ne sme sprejeti novih naročil, dokler se odločitev o začasnem odvzemu akreditacije ne odpravi. Odločitev o začasnem odvzemu akreditacije se lahko sprejme:

               (a)

               ob hujšem primeru neizpolnjevanja zahtev, ki ima takojšen in resen škodljiv vpliv na varnost zaščitene dejavnosti v zvezi z eurom, vendar je izdelovalec lahko izkazal, da ni prišlo do izgube ali tatvine zaščitenih elementov eura ali do nepooblaščene objave informacij, ki bi lahko povzročila škodo za celovitost zaščitenih elementov eura;

               (b)

               če izdelovalec ne odpravi neizpolnjevanja zahtev, navedenega v opozorilu.

         2.   ECB upošteva vsa ustrezna pojasnila, ki jih je predložil zadevni izdelovalec.
   3.   V odločitvi o začasnem odvzemu akreditacije se lahko tudi navede, da se bo v primeru, če neizpolnjevanje zahtev ne bo odpravljeno v določenem roku, uporabil člen 18.
   4.   Če ECB presodi, da glede na resnost ugotovljenega primera neizpolnjevanja zahtev zgolj odločitev o začasnem odvzemu akreditacije ne bi bila upravičena, lahko sprejme odločitev o preklicu akreditacije po členu 18.
   5.   Odločitev o začasnem odvzemu akreditacije se lahko odpravi samo, če se vsi zadevni primeri neizpolnjevanja zahtev odpravijo in se tudi v okviru pregleda ocenijo kot odpravljeni.
   Člen 18
   Preklic akreditacije
   1.   ECB lahko sprejme odločitev o preklicu akreditacije v primeru:

               (a)

               da izdelovalec ne upošteva odločitve o začasnem odvzemu akreditacije;

               (b)

               da izdelovalec ne izpolni zahtev iz člena 19;

               (c)

               neizpolnjevanja zahteve, da je treba ECB nemudoma obvestiti o kateri koli okoliščini, navedeni v členu 12(3)(c) do (f);

               (d)

               zahteve akreditiranega izdelovalca, da se celotna zaščitena dejavnost v zvezi z eurom in/ali dejavnost v zvezi z elementi eura ali njen del prenese na novo mesto izdelave. Tak preklic akreditacije se nanaša na staro mesto izdelave, s katerega se zadevna dejavnost prenaša;

               (e)

               zahteve akreditiranega izdelovalca, da se mu začasna akreditacija ali akreditacija odvzame.

         2.   ECB lahko sprejme odločitev o preklicu akreditacije, kadar oceni, da je tak preklic sorazmeren s:

               (a)

               težo primera neizpolnjevanja zahtev;

               (b)

               obsegom dejanske ali potencialne izgube, tatvine ali kakršne koli posledične finančne škode ali izgube ugleda, ki jo povzroči nepooblaščena objava informacij, povezanih z zaščitenimi elementi eura;

               (c)

               primernostjo izdelovalčevega odziva, zmogljivosti in zmožnosti za ublažitev neizpolnjevanja zahtev.

         3.   ECB upošteva vsa ustrezna pojasnila, ki jih je predložil zadevni izdelovalec.
   4.   Kadar bi izdelovalčevo razpolaganje z zaščitenimi elementi eura po preklicu akreditacije lahko ogrozilo celovitost eurobankovcev kot plačilnega sredstva, lahko ECB od izdelovalca zahteva, da sprejme ukrepe, kot je dostava določenih zaščitenih elementov eura Evropski centralni banki ali nacionalni centralni banki ali njihovo uničenje, s katerimi se zagotovi, da izdelovalec po začetku učinkovanja preklica akreditacije z zaščitenimi elementi eura več ne razpolaga.
   5.   V odločitvi o preklicu akreditacije se navede datum, po katerem lahko izdelovalec ponovno vloži prošnjo za začasno akreditacijo. Ta datum se bo določil na podlagi okoliščin, ki so vodile do preklica akreditacije, in znaša najmanj eno leto po datumu sprejetja odločitve o preklicu akreditacije.
   Člen 19
   Takojšnja ustavitev zaščitene dejavnosti v zvezi z eurom
   1.   V izjemnih okoliščinah, kadar se ugotovi hujši primer neizpolnjevanje zahtev, ki bi lahko imel za posledico izgubo ali tatvino zaščitenih elementov eura ali nepooblaščeno objavo informacij, ki bi lahko povzročila škodo za celovitost eurobankovcev kot plačilnega sredstva, če ne bodo sprejeti takojšnji ukrepi za odpravo neizpolnjevanja zahtev, lahko skupina za pregled na kraju samem od izdelovalca, ki ne izpolnjuje zahtev, zahteva ustavitev zadevne zaščitene dejavnosti v zvezi z eurom s takojšnjim učinkom, dokler se neizpolnjevanje zahtev ne odpravi. V takem primeru izdelovalec ne sme ponovno začeti opravljati te dejavnosti brez predhodne pisne odobritve ECB.
   2.   Zadevni izdelovalec predloži Evropski centralni banki informacije v zvezi s katerim koli drugim izdelovalcem, na katerega lahko, v vlogi odjemalca ali dobavitelja, ustavitev zaščitene dejavnosti v zvezi z eurom in/ali dejavnosti v zvezi z elementi eura posredno vpliva. Skupina za pregled na kraju samem lahko od akreditiranega izdelovalca tudi zahteva, da sprejme ukrepe, navedene v členu 18(4), s katerimi se zagotovi, da v obdobju ustavitve zaščitene dejavnosti v zvezi z eurom ne razpolaga z določenimi zaščitenimi elementi eura.
   3.   Če se zaščitena dejavnost v zvezi z eurom, ki jo opravlja akreditirani izdelovalec, ustavi po odstavku 1, ECB obvesti vse tretje izdelovalce iz odstavka 2, na katere bi lahko ustavitev vplivala, in v tem primeru navede, da bodo tretji izdelovalci, na katere bi lahko ustavitev vplivala, uradno obveščeni o vsaki spremembi statusa zadevnega izdelovalca.
   4.   Čim prej po tem, ko je skupina ECB za pregled na kraju samem zahtevala ustavitev zaščitene dejavnosti v zvezi z eurom, in brez poseganja v katero koli drugo odločitev, sprejeto po členih 16 do 18, ECB nemudoma odpravi tako ustavitev, če se v okviru kasnejšega pregleda ugotovi, da je zadevno neizpolnjevanje zahtev odpravljeno.
   Člen 20
   Denarne kazni v primeru razhajanj v količinah eurobankovcev ali papirja za bankovce
   1.   Izdelovalec, ki proizvaja papir za eurobankovce ali eurobankovce, sporoči ECB v skladu z materialnimi varnostnimi zahtevami vsakršno razhajanje v količinah papirja za eurobankovce ali v količinah delno ali popolnoma natisnjenih eurobankovcev, ki ga ugotovi med katero koli zaščiteno dejavnostjo v zvezi z eurom na akreditiranem mestu izdelave.
   2.   Če tak izdelovalec med zaščiteno dejavnostjo v zvezi z eurom na akreditiranem mestu izdelave ugotovi razhajanje v količini papirja za eurobankovce ali v količinah delno ali popolnoma natisnjenih eurobankovcev in tega ne sporoči v skladu z materialnimi varnostnimi zahtevami, ECB pa za to razhajanje izve na drug način, ECB naloži izdelovalcu denarno kazen v višini najmanj 50 000 EUR. Če nominalna protivrednost razhajanja presega 50 000 EUR, ECB naloži izdelovalcu denarno kazen v višini te nominalne protivrednosti, vendar največ 500 000 EUR.
   3.   Če izdelovalec sporoči ECB razhajanje v količini papirja za eurobankovce ali v količinah delno ali popolnoma natisnjenih eurobankovcev, ki ga ugotovi med zaščiteno dejavnostjo v zvezi z eurom na akreditiranem mestu izdelave, vendar pa ne ugotovi in Evropski centralni banki ne sporoči vzroka za razhajanje v rokih, ki jih določajo materialne varnostne zahteve, lahko ECB naloži najnižjo denarno kazen v višini 50 000 EUR. Če nominalna protivrednost razhajanja presega 50 000 EUR, ECB naloži izdelovalcu denarno kazen v višini te nominalne protivrednosti, vendar največ 500 000 EUR.
   4.   Če izdelovalec med zaščiteno dejavnostjo v zvezi z eurom na akreditiranem mestu izdelave ne ugotovi razhajanja v količini papirja za eurobankovce ali v količinah delno ali popolnoma natisnjenih eurobankovcev, ampak se to razhajanje ugotovi in ECB zanj izve na drug način, ECB naloži izdelovalcu denarno kazen v višini najmanj 50 000 EUR. Če nominalna protivrednost razhajanja presega 50 000 EUR, ECB naloži izdelovalcu denarno kazen v višini te nominalne protivrednosti, vendar največ 500 000 EUR.
   5.   Pri odločanju o znesku denarne kazni se v vsakem posameznem primeru preuči resnost razhajanja in tako utemelji naložitev denarne kazni nad ali pod zneskom 50 000 EUR. Resnost razhajanja se izkazuje z nominalno protivrednostjo zadevnega razhajanja. Denarne kazni ne smejo v nobenih okoliščinah preseči 500 000 EUR.
   6.   Odločitve o naložitvi denarnih kazni se sprejmejo po postopkih, določenih v Uredbi (ES) št. 2532/98 in Uredbi (ES) št. 2157/1999 Evropske centralne banke z dne 23. septembra 1999 o pooblastilih Evropske centralne banke za nalaganje sankcij (ECB/1999/4) (5). ECB se lahko odloči, da poleg denarnih kazni izda opozorilo ali prekliče ali začasno odvzame začasno akreditacijo ali akreditacijo.
   Člen 21
   Revizijski postopek
   1.   ECB oceni katero koli prošnjo in informacije, ki jih predloži izdelovalec in se nanašajo na ta sklep, ter o svoji odločitvi, ali se prošnji ugodi ali pa se prošnja zavrne, oziroma o veljavnosti prejetih informacij pisno obvesti izdelovalca v 50 delovnih dneh od prejema:

               (a)

               prošnje za začetek postopka; ali

               (b)

               vseh dodatnih informacij ali pojasnil, ki jih zahteva ECB.

         2.   Kadar je ECB sprejela odločitev:

               (a)

               o zavrnitvi prošnje za začetek katerega koli postopka akreditiranja;

               (b)

               o zavrnitvi: (i) podelitve katere koli začasne akreditacije; (ii) spremembe začasne akreditacije v akreditacijo; ali (iii) spremembe akreditacije v začasno akreditacijo;

               (c)

               o spremembi akreditacije po starem sistemu v začasno akreditacijo ali akreditacijo;

               (d)

               po členih 16 do 19,

         lahko izdelovalec v 30 delovnih dneh od uradnega obvestila o taki odločitvi predloži Svetu ECB pisno zahtevo za revizijo odločitve. Izdelovalec svojo zahtevo obrazloži in priloži vse podporne informacije.
   3.   Revizija nima odložilnega učinka. Svet ECB lahko začasno odloži izvajanje odločitve, ki je predmet revizije, če izdelovalec v svoji zahtevi za revizijo to izrecno zahteva in za to navede razloge.
   4.   Svet ECB pregleda odločitev v luči izdelovalčeve zahteve za revizijo. Če Svet ECB meni, da se z odločitvijo krši ta sklep, odredi ponovno izvedbo zadevnega postopka ali sprejme dokončno odločitev. V nasprotnem primeru se izdelovalčeva zahteva za revizijo zavrne. Izid revizije se pisno sporoči izdelovalcu v 60 delovnih dneh od prejema zahteve za revizijo. Odločitev Sveta ECB vsebuje razloge, na katerih temelji.
   5.   Sodišče Evropske unije je izključno pristojno za kateri koli spor med ECB in izdelovalcem, ki se nanaša na ta sklep. Če je na voljo revizijski postopek po odstavku 2, izdelovalec počaka na odločitev ECB o reviziji in šele nato predloži zadevo Sodišču. Roki, določeni v Pogodbi, začnejo teči od prejema odločitve o reviziji.
   6.   Z odstopanjem od odstavkov 1 do 4 se revizijski postopek za odločitve o naložitvi denarnih kaznih po členu 20 opravi v skladu s postopkom, določenim v Uredbi (ES) št. 2532/98 in Uredbi (ES) št. 2157/1999 (ECB/1999/4).
   Člen 22
   Register akreditacij ECB
   1.   ECB vodi register akreditacij:

               (a)

               ki vsebuje seznam vseh izdelovalcev, katerim je bila podeljena začasna akreditacija ali akreditacija;

               (b)

               ki v zvezi z vsakim mestom izdelave navaja zaščiteno dejavnost v zvezi z eurom in/ali dejavnost v zvezi z elementi eura, zaščitene elemente eura in elemente eura, za katere je bila podeljena začasna akreditacija ali akreditacija.

         2.   ECB zagotovi, da so informacije iz registra akreditacij na voljo vsem NCB, bodočim NCB Eurosistema in akreditiranim izdelovalcem. ECB redno posodablja register akreditacij v skladu z informacijami, ki jih predložijo akreditirani izdelovalci in NCB po tem sklepu. Zaradi rednih posodobitev registra akreditacij lahko ECB od akreditiranih izdelovalcev, NCB in bodočih NCB Eurosistema zbira nadaljnje ustrezne informacije, ki so po mnenju ECB potrebne za ohranjanje točnosti in pravilnosti informacij v registru akreditacij.
   3.   Če ECB sprejme odločitev o začasnem odvzemu akreditacije po členu 17, zabeleži obseg in trajanje ukrepa in vse spremembe izdelovalčevega statusa v zvezi z njegovim imenom, zadevnim mestom izdelave ter zadevnimi zaščitenimi elementi eura, elementi eura, zaščiteno dejavnostjo v zvezi z eurom in dejavnostjo v zvezi z elementi eura skladno s pogoji te odločitve o začasnem odvzemu akreditacije.
   4.   Če ECB sprejme odločitev o preklicu akreditacije po členu 18, iz registra akreditacij izbriše ime izdelovalca, mesto izdelave, zaščiteni element eura in zaščiteno dejavnost v zvezi z eurom in/ali element eura in dejavnost v zvezi z elementi eura skladno s pogoji te odločitve o preklicu akreditacije.
   ODDELEK VI

      DOLOČBA O SPREMEMBI TER PREHODNE IN KONČNE DOLOČBE

   Člen 23
   Sprememba
   Člen 1(c) Sklepa ECB/2008/3 se nadomesti z naslednjim:

               “(c)

               ‘zaščiteni elementi eura‘ pomenijo elemente, naštete med varnostnimi pravili, vključno z eurobankovci, ki so: (a) v obtoku, (b) v razvoju zaradi nadomestitve eurobankovcev v obtoku ali (c) vzeti iz obtoka, skupaj z njihovimi sestavinami in s tem povezanimi informacijami, za katere je potrebna varnostna zaščita, ker bi bila v primeru izgube, tatvine ali nepooblaščene objave lahko povzročena škoda za celovitost eurobankovcev kot plačilnega sredstva;“.

         Člen 24
   Razveljavitev
   Sklepi ECB/2008/3, ECB/2010/22 in ECB/2011/8 se razveljavijo z datumom, ki je določen v členu 26(3). Sklicevanja na sklepe ECB/2008/3, ECB/2010/22 in ECB/2011/8 se razumejo kot sklicevanja na ta sklep.
   Člen 25
   Prehodne določbe
   1.   Izdelovalci z akreditacijami po starem sistemu so upravičeni opravljati zaščiteno dejavnost v zvezi z eurom in/ali dejavnost v zvezi z elementi eura do datuma, navedenega v členu 26(3).
   2.   Dva meseca pred datumom, navedenim v členu 26(3), izdelovalci z akreditacijami po starem sistemu obvestijo ECB, ali so opravljali zaščiteno dejavnost v zvezi z eurom in/ali dejavnost v zvezi z elementi eura v preteklih 36 mesecih.
   3.   Akreditacije po starem sistemu, ki so bile podeljene na podlagi razveljavljenih sklepov ECB o akreditacijah, se bodisi spremenijo v skladu z odstavkoma 4 in 5 bodisi iztečejo po datumu, navedenem v členu 26(3), ne glede na obdobje preostale veljavnosti ali na veljavnost za nedoločen čas.
   4.   Veljavne varnostne akreditacije, akreditacije na področju kakovosti in akreditacije na področju varstva okolja ter zdravja in varnosti, ki jih ima izdelovalec, ki je proizvajal zaščitene elemente eura in/ali surovine za eurobankovce v skladu z razveljavljenimi sklepi ECB o akreditacijah v obdobju 36 mesecev pred datumom, navedenim v členu 26(3), se spremenijo v akreditacije v skladu s členom 7 tega sklepa in ustreznimi zahtevami za akreditacijo.
   5.   Veljavne varnostne akreditacije, akreditacije na področju kakovosti in akreditacije na področju varstva okolja ter zdravja in varnosti, ki jih ima izdelovalec, ki v obdobju 36 mesecev pred datumom, navedenim v členu 26(3), ni proizvajal zaščitenih elementov eura in/ali surovin za eurobankovce v skladu z razveljavljenimi sklepi ECB o akreditacijah, se spremenijo v začasne akreditacije v skladu s členom 8 tega sklepa in ustreznimi zahtevami za akreditacijo.
   6.   Vsi postopki, ki so se začeli ali tečejo na podlagi razveljavljenih sklepov ECB o akreditacijah v zvezi z akreditacijami po starem sistemu, zlasti:

               (a)

               začetni ali nadaljnji varnostni pregledi, vključno s presojo kakovosti ali predhodno presojo kakovosti;

               (b)

               podelitev akreditacije;

               (c)

               izdaja opozorila, začasni odvzem ali preklic akreditacije; ali

               (d)

               revizija ravnanj ali odločitev po pododstavkih (a) do (c),

         se v obdobju do datuma, navedenega v členu 26(3), dokončajo v skladu z določbami razveljavljenih sklepov ECB o akreditacijah.
   7.   NCB od proizvodnje eurobankovcev v letu 2016 dalje ne odobrijo nobenih natisnjenih eurobankovcev, pri katerih kemijske snovi presegajo mejne vrednosti, ki so navedene v zahtevah glede varstva okolja ter zdravja in varnosti.
   Člen 26
   Končne določbe
   1.   Ta sklep začne učinkovati naslednji dan po objavi v Uradnem listu Evropske unije.
   2.   Člena 23 in 25 se začneta uporabljati naslednji dan po objavi tega sklepa v Uradnem listu Evropske unije.

   3.   Ostale določbe tega sklepa se začnejo uporabljati dvanajst mesecev po objavi v Uradnem listu Evropske unije.

   Člen 27
   Naslovniki
   Ta sklep je naslovljen na izdelovalce zaščitenih elementov eura in elementov eura ter na nacionalne centralne banke, kadar koli slednje opravljajo preverjanja zalog, preverjanja uničenja ali preverjanja prevozov.

      V Frankfurtu na Majni, 20. decembra 2013

            Predsednik ECB

         Mario DRAGHI

      (1)  UL L 318, 27.11.1998, str. 4.

      (2)  UL L 140, 30.5.2008, str. 26.

      (3)  UL L 330, 15.12.2010, str. 14.

      (4)  UL L 176, 5.7.2011, str. 52.

      (5)  UL L 264, 12.10.1999, str. 21.


title: Sklep Sveta 2009/570/SZVP z dne 27. julija 2009 o spremembi in podaljšanju Sklepa 2008/901/SZVP o neodvisni mednarodni preiskavi spora v Gruziji

text:
               29.7.2009

               SL

               Uradni list Evropske unije

               L 197/108

      SKLEP SVETA 2009/570/SZVP
   z dne 27. julija 2009
   o spremembi in podaljšanju Sklepa 2008/901/SZVP o neodvisni mednarodni preiskavi spora v Gruziji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 13(3) in 23(1) Pogodbe,
   ob upoštevanju naslednjega:

               (1)

               Evropski svet je 1. septembra 2008 izrazil pripravljenost Evropske unije, da z ustreznimi ukrepi podpre vsa prizadevanja za miroljubno in trajno rešitev spora v Gruziji ter podpre ukrepe za krepitev zaupanja.

               (2)

               Svet je 15. septembra 2008 podprl zamisel o neodvisni preiskavi spora v Gruziji in 2. decembra 2008 sprejel Sklepa Sveta 2008/901/SZVP (1) o neodvisni mednarodni preiskavi spora v Gruziji v obdobju od 2. decembra 2008 do 31. julija 2009.

               (3)

               Politični in varnostni odbor je 3. julija 2009 predlagal, da se mandat misije za preiskavo spora podaljša za dodatna dva meseca –

         SKLENIL:
   Člen 1
   Sklep 2008/901/SZVP se spremeni:

               1.

               V členu 2 se odstavek 1 nadomesti z naslednjim:
               „1.   Referenčni finančni znesek za kritje odhodkov, povezanih z izvajanjem preiskovalne misije, za obdobje od 2. decembra 2008 do 30. septembra 2009 znaša 1 600 000 EUR.“

               2.

               Drugi pododstavek člena 5 se nadomesti z naslednjim:
               „Uporablja se do 30. septembra 2009.“

         Člen 2
   Ta sklep začne učinkovati na dan sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 27. julija 2009

            Za Svet

            Predsednik

         C. BILDT

      (1)  UL L 323, 3.12.2008, str. 66.


title: Sklep Sveta in Komisije (EU, Euratom) 2015/998 z dne 21. aprila 2015 o sklenitvi Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Bosno in Hercegovino na drugi strani

text:
               30.6.2015

               SL

               Uradni list Evropske unije

               L 164/548

         SKLEP SVETA IN KOMISIJE (EU, Euratom) 2015/998
   z dne 21. aprila 2015
   o sklenitvi Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Bosno in Hercegovino na drugi strani
   SVET EVROPSKE UNIJE IN EVROPSKA KOMISIJA STA –
   ob upoštevanju Pogodbe o delovanju Evropske unije in zlasti člena 217 v povezavi s točko (a) drugega pododstavka člena 218(6) ter členom 218(8) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju odobritve Sveta v skladu s členom 101 Pogodbe o ustanovitvi Evropske skupnosti za atomsko energijo,
   ob upoštevanju naslednjega:

               (1)

               Stabilizacijsko-pridružitveni sporazum med Evropskima skupnostma in njunimi državami članicami na eni strani ter Bosno in Hercegovino na drugi strani (v nadaljnjem besedilu: Sporazum) je bil podpisan dne 16. junija 2008, s pridržkom njegove poznejše sklenitve.

               (2)

               Trgovinske določbe Sporazuma so izjemne narave, saj so povezane s politiko, ki se izvaja v okviru stabilizacijsko-pridružitvenega procesa, in za Evropsko unijo ne bodo pomenile precedensa v trgovinski politiki Unije v zvezi s tretjimi državami, razen z državami zahodnega Balkana.

               (3)

               Zaradi začetka veljavnosti Lizbonske pogodbe 1. decembra 2009 je Evropska unija nadomestila in nasledila Evropsko skupnost.

               (4)

               Republika Hrvaška je k Evropski uniji pristopila po podpisu Sporazuma, in sicer 1. julija 2013. Da bi se to odražalo v Sporazumu, bi ga bilo treba prilagoditi v obliki protokola.

               (5)

               Sporazum bi bilo treba odobriti –

         SPREJELA NASLEDNJI SKLEP:
   Člen 1
   Stabilizacijsko-pridružitveni sporazum med Evropskima skupnostma in njunimi državami članicami na eni strani ter Bosno in Hercegovino na drugi strani, priloge in protokoli, priloženi temu sporazumu ter skupne izjave in izjava Skupnosti, priložene sklepni listini, se odobrijo v imenu Evropske unije in Evropske skupnosti za atomsko energijo.
   Navedena besedila so priložena k temu sklepu.
   Člen 2
   Predsednik Sveta v imenu Unije da naslednje uradno obvestilo:

      „Zaradi začetka veljavnosti Lizbonske pogodbe 1. decembra 2009 je Evropska unija nadomestila in nasledila Evropsko skupnost in od tega dne izvršuje vse pravice in prevzema vse obveznosti Evropske skupnosti. Zato se v besedilu Sporazuma sklicevanje na ‚Evropsko skupnost‘, kjer je to primerno, razume kot sklicevanje na ‚Evropsko unijo‘.“

   Člen 3
   1.   Stališče, ki ga zavzame Unija ali Evropska skupnost za atomsko energijo v okviru Stabilizacijsko-pridružitvenega sveta in v okviru Stabilizacijsko-pridružitvenega odbora, ko slednjega Stabilizacijsko-pridružitveni svet pooblasti za ukrepanje, določi Svet na predlog Komisije ali, kadar je to ustrezno, Komisija, vsak v skladu z ustreznimi določbami Pogodb.
   2.   Stabilizacijsko-pridružitvenemu svetu v imenu Unije predseduje visoki predstavnik Unije za zunanje zadeve in varnostno politiko v skladu z njegovimi nalogami na podlagi pogodb in v skladu z njegovo funkcijo kot predsednik Sveta za zunanje zadeve. Predstavnik Komisije predseduje Stabilizacijsko-pridružitvenemu odboru v skladu s poslovnikom tega odbora.
   3.   Svet oziroma Komisija se za vsak posamezen primer posebej odločita glede objave sklepov Stabilizacijsko-pridružitvenega sveta in Stabilizacijsko-pridružitvenega odbora v Uradnem listu Evropske unije, vsak v skladu z ustreznimi določbami Pogodb.
   Člen 4
   Predsednik Sveta je pooblaščen, da imenuje osebe, pooblaščene, da v imenu Evropske unije deponirajo listino o odobritvi iz člena 134 Sporazuma. Predsednik Komisije takšno listino o odobritvi deponira v imenu Evropske skupnosti za atomsko energijo.
   Člen 5
   Ta sklep začne veljati na dan sprejetja.

      V Luxembourgu, 21. aprila 2015

            Za Svet

            Predsednik

         E. RINKĒVIČS

      V Bruslju, 30. aprila 2015

            Za Komisijo

            Predsednik

         J.-C. JUNCKER

      (1)  UL C 15 E, 21.1.2010, str. 159.


title: 2011/587/EU: Sklep Evropskega parlamenta z dne 10. maja 2011 o zaključku poslovnih knjig Evropske agencije za pomorsko varnost za proračunsko leto 2009

text:
               27.9.2011

               SL

               Uradni list Evropske unije

               L 250/185

         SKLEP EVROPSKEGA PARLAMENTA
   z dne 10. maja 2011
   o zaključku poslovnih knjig Evropske agencije za pomorsko varnost za proračunsko leto 2009
   (2011/587/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za pomorsko varnost za proračunsko leto 2009,

               —

               ob upoštevanju poročila Računskega sodišča o letnih računovodskih izkazih Evropske agencije za pomorsko varnost za proračunsko leto 2009, skupaj z odgovori Agencije (1),

               —

               ob upoštevanju priporočila Sveta z dne 15. februarja 2011 (05892/2011 – C7-0052/2011),

               —

               ob upoštevanju člena 276 Pogodbe ES in člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), in zlasti člena 185 Uredbe,

               —

               ob upoštevanju Uredbe (ES) št. 1406/2002 Evropskega parlamenta in Sveta z dne 27. junija 2002 o ustanovitvi Evropske agencije za pomorsko varnost (3), in zlasti člena 19 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (4), in zlasti člena 94 Uredbe,

               —

               ob upoštevanju člena 77 in Priloge VI poslovnika,

               —

               ob upoštevanju poročila Odbora za proračunski nadzor ter mnenja Odbora za promet in turizem (A7-0132/2011),

               1.

               odobri zaključek poslovnih knjig Evropske agencije za pomorsko varnost za proračunsko leto 2009;

               2.

               naroči svojemu predsedniku, naj ta sklep posreduje direktorju Evropske agencije za pomorsko varnost, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 338, 14.12.2010, str. 52.

      (2)  UL L 248, 16.9.2002, str. 1.

      (3)  UL L 208, 5.8.2002, str. 1.

      (4)  UL L 357, 31.12.2002, str. 72.


               17.10.2017

               SL

               Uradni list Evropske unije

               C 349/81

         P8_TA(2015)0356
   Zahteva za odvzem imunitete Béli Kovácsu
   Sklep Evropskega parlamenta z dne 14. oktobra 2015 o zahtevi za odvzem imunitete Béli Kovácsu (2014/2044(IMM))
   (2017/C 349/13)

      Evropski parlament,

               —

               ob upoštevanju zahteve za odvzem imunitete Béli Kovácsu, ki jo je dne 12. maja 2014 posredoval dr. Péter Polt, generalni državni tožilec Republike Madžarske, v zvezi s preiskavo, ki jo bo izvedel osrednji urad državnega tožilstva Republike Madžarske, in ki je bila razglašena na plenarnem zasedanju dne 3. julija 2014; ob upoštevanju dodatnih pojasnil, ki jih je dr. Polt posredoval v svojih pismih z dne 16. oktobra 2014 in 23. marca 2015, ter izmenjave mnenj z njim na seji Odbora za pravne zadeve dne 14. julija 2015;

               —

               po zagovoru Béla Kovácsa v skladu s členom 9(5) Poslovnika,

               —

               ob upoštevanju člena 9 Protokola št. 7 o privilegijih in imunitetah Evropske unije ter člena 6(2) Akta o volitvah poslancev Evropskega parlamenta s splošnimi neposrednimi volitvami z dne 20. septembra 1976,

               —

               ob upoštevanju sodb Sodišča Evropske unije z dne 12. maja 1964, 10. julija 1986, 15. in 21. oktobra 2008, 19. marca 2010, 6. septembra 2011 in 17. januarja 2013 (1),

               —

               ob upoštevanju temeljnega zakona Republike Madžarske, oddelkov10(2) in 12(1) akta št. LVII iz leta 2004 o statusu madžarskih poslancev Evropskega parlamenta in oddelka 74(1) in (3) akta št. XXXXVI iz leta 2012 o madžarski državni skupščini,

               —

               ob upoštevanju člena 5(2), člena 6(1) in člena 9 Poslovnika,

               —

               ob upoštevanju poročila Odbora za pravne zadeve (A8-0291/2015),

               A.

               ker je generalni državni tožilec Republike Madžarske zahteval odvzem poslanske imunitete poslancu Evropskega parlamenta Béli Kovácsu, da bi se na podlagi utemeljenega suma lahko opravila preiskava za ugotovitev, ali bo v skladu z oddelkom 261/A akta C iz leta 2012 o madžarskem kazenskem zakoniku obtožen kaznivega dejanja vohunjenja zoper institucije Evropske unije; ker se v skladu s tem oddelkom osebe, ki opravljajo obveščevalne dejavnosti zoper Evropski parlament, Evropsko komisijo ali Svet Evropske unije za države, ki niso članice Evropske unije, kaznujejo v skladu z oddelkom 261; ker so v skladu z odstavkom (1) oddelka 261 osebe, ki za tuje organe ali organizacije opravljajo obveščevalne dejavnosti proti Madžarski, krive kaznivega dejanja, ki se kaznuje z zaporno kaznijo od dveh do osmih let;

               B.

               ker v skladu s členom 9 Protokola o privilegijih in imunitetah Evropske unije poslanci Evropskega parlamenta na ozemlju svoje države članice uživajo imunitete, priznane poslancem parlamenta te države članice;

               C.

               ker so v skladu s členom 4(2) temeljnega zakona Republike Madžarske nacionalni poslanci upravičeni do imunitete; ker so v skladu z oddelkom 10 (2) akta št. LVII iz leta 2004 o statusu madžarskih poslancev Evropskega parlamenta ti upravičeni do enake imunitete kot poslanci madžarskega parlamenta; ker se v skladu z oddelkom 74 (1) akta št. XXXVI iz leta 2012 o državni skupščini kazenski postopek lahko začne ali teče in se v njem uporabijo prisilni ukrepi proti poslancu samo s predhodnim soglasjem državne skupščine; ker v skladu z oddelkom 74(3) istega akta, generalni državni tožilec zahteva odvzem imunitete, da bi se lahko začela preiskava;

               D.

               ker je madžarsko vrhovno sodišče v zadevi Bf.I.2782/2002 odločilo, da je poslanska imuniteta omejena na kazenski postopek in se ne nanaša na ukrepe, ki jih ne ureja zakon o kazenskem postopku, ki je namenjen preprečevanju, odkrivanju ali dokazovanju kaznivega dejanja;

               E.

               ker je v skladu z oddelkom 2012 akta št. C 261/A o madžarskem kazenskem zakoniku kaznivo dejanje, zaradi katerega se lahko opravi preiskava proti Béli Kovácsu, postalo kaznivo dne 1. januarja 2014;

               F.

               ker sta preiskava in morebitna obtožnica, zaradi katerih se zahteva odvzem imunitete, zato omejeni na dogodke, ki so zgodili po 1. januarju 2014;

               G.

               ker je bilo skladno s sodno prakso madžarskega vrhovnega sodišča zbiranje dokazov v skladu z aktom št. CXXV iz leta 1995 o nacionalnih varnostnih službah pred tem datumom zakonito in zanj ni bil potreben odvzem imunitete;

               H.

               ker bo kazensko preiskavo opravil osrednji preiskovalni urad državnega tožilstva; ker sta generalni državni tožilec in državno tožilstvo v skladu s členom 29(1) temeljnega zakona Republike Madžarske neodvisna, svoje ustavne naloge izvajata neodvisno od zunanjih organizacij in delujeta v skladu z domnevo nedolžnosti;

               I.

               ker bi morali v postopku zahteve za odvzem poslanske imunitete Béli Kovácsu veljati pogoji iz člena 9(6) Poslovnika;

               J.

               ker v tem primeru Parlament ni našel dokaza za fumus persecutionis, torej dovolj resnega in utemeljenega suma, da je bila zahteva za odvzem imunitete posredovana v povezavi k postopkom, ki je bil sprožen z namenom, da bi se poslancu politično škodovalo;

               1.

               se odloči, da odvzame imuniteto Béli Kovácsu;

               2.

               naroči svojemu predsedniku, naj ta sklep in poročilo pristojnega odbora nemudoma posreduje pristojnemu organu Madžarske in Béli Kovácsu.

      (1)  Sodba Sodišča z dne 12. maja 1964 v zadevi Wagner proti Fohrmann in Krier, 101/63, ECLI:EU:C:1964:28; sodba Sodišča z dne 10. julija 1986 v zadevi Wybot proti Faure in drugi, 149/85, ECLI:EU:C:1986:310; sodba Splošnega sodišča z dne 15. oktobra 2008 v zadevi Mote proti Parlamentu, T-345/05, ECLI:EU:T:2008:440; sodba Sodišča z dne 21. oktobra 2008 v združenih zadevah Marra proti De Gregorio in Clemente, C-200/07 in C-201/07, ECLI:EU:C:2008:579; sodba Splošnega sodišča z dne 19. marca 2010 v zadevi Gollnisch proti Parlamentu, T-42/06, ECLI:EU:T:2010:102; sodba Sodišča z dne 6. septembra 2011 v zadevi Patriciello, C-163/10, ECLI:EU:C:2011:543; sodba Splošnega sodišča z dne 17. januarja 2013 v zadevi Gollnisch proti Parlamentu, T-346/11 in T-347/11, ECLI:EU:T:2013:23..


title: Sklep Sveta o ustanovitvi Skupine za tehnično pomoč

text:
Pomembno pravno obvestilo

|

31960D1119(01)

Uradni list 073 , 19/11/1960 str. 1429 - 1430 danska posebna izdaja: serija II zvezek VII str. 0008  angleška posebna izdaja: serija II zvezek VII str. 0008  finska posebna izdaja: poglavje 11 zvezek 1 str. 0009  švedska posebna izdaja: poglavje 11 zvezek 1 str. 0009

		Sklep Svetao ustanovitvi Skupine za tehnično pomočSVET EVROPSKE GOSPODARSKE SKUPNOSTI JEker na nekaterih področjih razpoložljiva sredstva ne ustrezajo potrebam za tehnično pomoč in ker je treba odpraviti podvajanje pri posredovanju tehnične pomoči in učinkovito uporabljati vsa razpoložljiva finančna in človeška sredstva;ker je torej treba državam v razvoju dati na voljo več tehnične pomoči in poiskati najboljše načine, da se to doseže;ker je koristno primerjati ustrezne izkušnje, uporabo različnih metod in organizacijske probleme, ki se pojavijo, z dolžnim spoštovanjem dejavnosti drugih regionalnih ali mednarodnih organizacij, ki so odgovorne za tehnično pomoč;ker morajo biti prizadevanja na področju tehnične pomoči, tako na mednarodni ravni kot tudi doma, bolj produktivna, vendar ne da bi nadomestila dejavnosti domačih agencij v državah članicah;ker bi bilo torej zelo koristno uskladiti dejavnosti držav članic na področju tehnične pomoči in omogočiti največji možni izkoristek materialnih virov in delovne sile, namenjenih za tehnično pomoč,SKLENIL:1. Ustanovi se Skupina za tehnično pomoč, ki bo spodbujala dejavno sodelovanje med državami članicami in Komisijo in iskala skupne rešitve v zvezi s posebnimi problemi tehnične pomoči državam v razvoju.2. Glavne naloge skupine so:(a) izmenjati informacije o dejavnostih držav članic in Komisije na področju tehnične pomoči;(b) primerjati razpoložljiva sredstva v državah darovalkah in potrebe držav v razvoju;(c) preučevati vloge za tehnično pomoč, ki jih predložijo države, zlasti zato, da najdejo najboljši način, kako jim ugoditi;(d) primerjati in po potrebi dajati predloge za usklajevanje metod in tehnik, ki jih domače agencije uporabljajo na področju tehnične pomoči;(e) razmisliti o tem, da bi se v prihodnosti uvedla skupno ukrepanje na področju tehnične pomoči in predstavili predlogi v zvezi s tem;(f) na splošno preučiti vse probleme v okviru pristojnosti skupine, ki bi ga sprožil katerikoli član in zlasti z namenom spodbujanja sodelovanja med državami članicami v mednarodnih organizacijah, in za pripravo koristnih predlogov v tej zvezi.3. Skupino sestavljajo predstavniki iz vsake države članice in Komisije, ki imajo posebne zadolžitve na področju tehnične pomoči. Vsak predstavnik se lahko dogovori, da ga nadomešča njegov namestnik; za njegovo imenovanje veljajo enaki pogoji. Predstavnikom lahko pri razpravah o posebnih problemih pomagajo strokovnjaki.Sekretariat Sveta zagotovi opravljanje strokovno-administrativnih nalog za potrebe skupine.4. Visoki organ ESVS in Komisija Euratom imata na sestankih skupine lahko svoje predstavnike.5. Skupina lahko povabi izvedence, za katere sodi, da se je z njimi koristno posvetovati.6. Skupina redno poroča pristojnim organom.V Bruslju, 19. oktobra 1960Za SvetPredsednikJ. M. A. H. Luns--------------------------------------------------


title: Sklep Sveta (EU) 2016/1707 z dne 20. septembra 2016 o spremembi Sklepa 1999/70/ES o zunanjih revizorjih nacionalnih centralnih bank glede zunanjega revizorja centralne banke Eesti Pank

text:
               23.9.2016

               SL

               Uradni list Evropske unije

               L 257/13

         SKLEP SVETA (EU) 2016/1707
   z dne 20. septembra 2016
   o spremembi Sklepa 1999/70/ES o zunanjih revizorjih nacionalnih centralnih bank glede zunanjega revizorja centralne banke Eesti Pank
   SVET EVROPSKE UNIJE JE –
   ob upoštevanju Protokola št. 4 o statutu Evropskega sistema centralnih bank in Evropske centralne banke, ki je priložen Pogodbi o Evropski uniji in Pogodbi o delovanju Evropske unije, ter zlasti člena 27.1 Protokola,
   ob upoštevanju Priporočila Evropske centralne banke z dne 14. julija 2016 Svetu Evropske unije o zunanjem revizorju centralne banke Eesti Pank (ECB/2016/20) (1),
   ob upoštevanju naslednjega:

               (1)

               Revizijo računovodskih izkazov Evropske centralne banke (ECB) in nacionalnih centralnih bank držav članic, katerih valuta je euro, morajo opravljati neodvisni zunanji revizorji, ki jih priporoči Svet ECB in odobri Svet.

               (2)

               Mandat zunanjega revizorja centralne banke Eesti Pank je potekel po reviziji za poslovno leto 2015. Zato je treba imenovati zunanjega revizorja od poslovnega leta 2016 naprej.

               (3)

               Centralna banka Eesti Pank je izbrala družbo KPMG Baltics OÜ za svojega zunanjega revizorja za poslovna leta 2016 do 2020.

               (4)

               Svet ECB je priporočil, da se KPMG Baltics OÜ imenuje za zunanjega revizorja centralne banke Eesti Pank za poslovna leta 2016 do 2020.

               (5)

               Na podlagi priporočila Sveta ECB bi bilo treba ustrezno spremeniti Sklep Sveta 1999/70/ES (2) –

         SPREJEL NASLEDNJI SKLEP:
   Člen 1
   V členu 1 Sklepa 1999/70/ES se odstavek 17 nadomesti z naslednjim:

      „17.   KPMG Baltics OÜ se odobri kot zunanji revizor centralne banke Eesti Pank za poslovna leta 2016 do 2020.“

   Člen 2
   Ta sklep začne učinkovati z dnem uradne obvestitve.
   Člen 3
   Ta odločba je naslovljena na ECB.

      V Bruslju, 20. septembra 2016

            Za Svet

            Predsednik

         I. KORČOK

      (1)  UL C 266, 22.7.2016, str. 1.

      (2)  Sklep Sveta 1999/70/ES z dne 25. januarja 1999 o zunanjih revizorjih nacionalnih centralnih bank (UL L 22, 29.1.1999, str. 69).


title: Sklep Evropskega parlamenta, Sveta, Komisije, Sodišča, Računskega sodišča, Ekonomsko-socialnega Odbora in odbora regij z dne 20. julija 2000 o organizaciji in delovanju Urada za uradne publikacije Evropskih skupnosti

text:
Pomembno pravno obvestilo

|

32000D0459

Uradni list L 183 , 22/07/2000 str. 0012 - 0015

		Sklep Evropskega parlamenta, Sveta, Komisije, Sodišča, Računskega sodišča, Ekonomsko-socialnega odbora in Odbora regijz dne 20. julija 2000o organizaciji in delovanju Urada za uradne publikacije Evropskih skupnosti(2000/459/ES, ESPJ, Euratom)EVROPSKI PARLAMENT,SVET EVROPSKE UNIJE,KOMISIJA,SODIŠČE,RAČUNSKO SODIŠČE,EKONOMSKO-SOCIALNI ODBOR INODBOR REGIJ SOob upoštevanju Pogodbe o ustanovitvi Evropske unije,ob upoštevanju Pogodbe o ustanovitvi Evropske skupnosti,ob upoštevanju Pogodbe o ustanovitvi Evropske skupnosti za premog in jeklo, ob upoštevanju Pogodbe o ustanovitvi Evropske skupnosti za atomsko energijo,ob upoštevanju naslednjega:(1) V členu 8 Sklepa predstavnikov vlad držav članic z dne 8. aprila 1965 o začasni lokaciji nekaterih institucij in služb Skupnosti [1] je bilo določeno, da bo Urad za uradne publikacije Evropskih skupnosti (v nadaljevanju "urad") nameščen v Luxembourgu. Ta določba je bila uresničena s Sklepom 69/13/Euratom, ESPJ, EGS [2], kakor je bil spremenjen s Sklepom 80/443/EGS, Euratom, ESPJ [3].(2) Finančna uredba z dne 21. decembra 1977, ki se uporablja za splošni proračun Evropskih skupnosti [4], kakor je bila nazadnje spremenjena z Uredbo Sveta (ES, ESPJ, Euratom) št. 2779/98 [5], posebej ureja delovanje urada.(3) Pravila glede urada je treba prilagoditi, da bodo upoštevala spremembe pristojnosti, ki jih ima organ za imenovanje.(4) V založniški dejavnosti je prišlo do velikega tehnološkega napredka, ki ga je treba upoštevati pri načinu delovanja urada.(5) Sklep 69/13/Euratom, ESPJ, EGS je bil bistveno spremenjen. Zaradi nadaljnjih sprememb je treba Sklep zaradi jasnosti na novo sprejeti –SKLENILI:Člen 1Naloga "Urada za uradne publikacije Evropskih skupnosti" (urada) je objavljati publikacije institucij Evropskih skupnosti in njihovih služb pod najboljšimi tehničnimi in finančnimi pogoji, delujoč v okviru pristojnosti teh institucij.Člen 2V tem sklepu imajo naslednji izrazi naslednji pomen:1. "objavljati": proizvajati in razširjati publikacije v kakršni koli obliki in s kakršnim koli sredstvom, sedanjim ali prihodnjim;2. "institucije": Evropski parlament, Svet Evropske unije, Komisija, Sodišče, Računsko sodišče, Ekonomsko-socialni odbor in Odbor regij;3. "organi, uradi in agencije": organi, uradi in agencije, ustanovljeni s pogodbami ali na njihovi podlagi.Člen 31. Urad opravlja v nadaljevanju naštete naloge ali jih zanj opravljajo izvajalci:(a) izdaja Uradni list Evropskih skupnosti (Uradni list);(b) izdaja druge publikacije za institucije Evropskih skupnosti ali njihove službe, ne da bi to vplivalo na določbe odstavkov 2 in 3;(c) objavlja publikacije za organe, urade in agencije na zahtevo le-teh.2. Interne objave lahko proizvaja in razširja vsaka institucija.3. Institucije, organi, uradi in agencije lahko v izjemnih okoliščinah objavljajo publikacije tudi drugače kakor preko urada, če bi vključenost urada v objavo močno povečala stroške ali če urad iz tehničnih razlogov ne bi mogel izpolniti nujnih zahtev pri proizvajanju in razširjanju publikacij v zelo kratkem roku. V takem primeru morajo nemudoma obvestiti upravni odbor.4. Pri opravljanju nalog urada se izvaja:(a) zbiranje dokumentov, določenih za objavo;(b) priprava in pregled besedil in drugih elementov, po navodilih institucij, organov, uradov in agencij;(c) sklepanje pogodb z izvajalci;(d) tiskanje nujnih dokumentov ali malih naklad;(e) nadzor dela, ki se opravlja;(f) kontrola kakovosti;(g) finančni nadzor pogodb z izvajalci;(h) prevzem glede na kakovost in količino;(i) računovodski nadzor, vključno s potrjevanjem odobritve plačil in izdajo potrdil skladno s Finančno uredbo;(j) katalogiziranje in arhiviranje publikacij;(k) prodaja;(l) razširjanje publikacij.Urad daje institucijam, organom, uradom in agencijam vse ustrezne tehnične, finančne in komercialne podatke o njihovih projektih objav in jim pomaga pri sestavi standardnih splošnih pogodb.5. O objavi odloči izključno vsaka posamezna institucija, organ, urad ali agencija.Člen 41. Ustanovi se upravni odbor urada. Vsaka institucija ime v odboru en glas.2. Upravni odbor se sestane na pobudo predsednika ali na zahtevo institucije. Sestane se vsaj vsakih šest mesecev.3. Odločitve upravnega odbora se sprejemajo z navadno večino, če ni drugače določeno. Ne da bi to posegalo v člen 3(5) velja, da če mora upravni odbor sprejeti odločitev v zvezi z objavo besedila ene od institucij, mora večinska odločitev vsebovati glas predstavnika te institucije.Člen 51. V skupnem interesu institucij, organov, uradov in agencij upravni odbor:(a) s soglasno odločitvijo določi pravila za delovanje urada;(b) s soglasno odločitvijo določi strateške smernice za splošno prodajo in prosto razširjanje;(c) institucijam, organom, uradom in agencijam daje predloge za izboljšanje tekočega delovanja urada;(d) skladno s proračunskim postopkom sestavi načrt prihodkov in izdatkov urada na podlagi osnutka, ki ga pripravi direktor urada, in ga pošlje Komisiji za sestavo načrta prihodkov in izdatkov Komisije; hkrati Komisiji predlaga možne spremembe kadrovskega načrta urada, za katere meni, da so potrebne;(e) opredeli vrste dodatnih storitev, ki jih urad za institucije, organe, urade in agencije lahko opravlja za plačilo, ter ustrezne tarife;(f) opredeli vrste storitev, za katere lahko najame podizvajalce;(g) sestavi letno poročilo o upravljanju na podlagi osnutka, ki ga pripravi direktor in ki zajema predvsem vse postavke prihodkov in izdatkov v zvezi z opravljenim delom in storitvami urada z vidika analitičnega računovodstva; do 1. maja vsako leto pošlje institucijam svoje poročilo o pravkar končanem finančnem letu;(h) sodeluje pri imenovanju nekaterih uradnikov, kakor je predpisano v členu 6.2. Glede Uradnega lista so pristojnosti upravnega odbora naslednje:(a) zagotavlja, da pristojni orani vsake institucije sprejmejo temeljne odločitve, ki jih ustanove uporabnice Uradnega lista uresničijo skupaj, in zagotavlja, da se sprejete odločitve pravilno izvajajo;(b) daje predloge za izboljšanje zgradbe in oblike Uradnega lista;(c) institucijam daje predloge za usklajevanje oblike besedil, ki se objavljajo;(d) preuči težave pri tekočih dejavnostih v zvezi z izdajanjem Uradnega lista in izda potrebna navodila uradu ter priporočila institucijam, s katerimi bi odpravili težave;(e) soglasno odloči, ali in pod kakšnimi pogoji se publikacije, ki so nastale zunaj institucij, lahko vključijo v Uradni list. Ta določba se ne uporablja za publikacije, ki nastanejo zaradi izvajanja predpisov Skupnosti;(f) skladno s členom 133 Finančne uredbe zahteva od Komisije, da odpre bančni račun za vodenje operativnih sredstev, s katerimi se financirajo nujne dejavnosti podizvajalcev pri izdajanju Uradnega lista.3. Upravni odbor soglasno sprejme svoj poslovnik, po tem, ko ga je predložil institucijam. Odbor imenuje predsednika izmed svojih članov.Člen 61. Pooblastila organa za imenovanje uradnikov ali drugih uslužbencev v razredih A1, A2, A3 in LA3 izvaja Komisija.Komisija ne more imenovati uradnikov v razredih A1, A2, A3 in LA3, če upravni odbor o tem ne da pritrdilnega mnenja. Pri razredih A1 in A2 mora biti mnenje sprejeto soglasno.Upravni odbor je tesno vključen v vse postopke, ki jih je treba izvesti pred imenovanjem uradnikov ali drugih uslužbencev v razredih A1, A2, A3 in LA3, zlasti pri pripravi obvestila o prostih delovnih mestih, pregledu vlog in imenovanju odbora, ki izbira med kandidati.2. Pooblastila organa za imenovanje drugih uradnikov ali uslužbencev, kakor tistih, omenjenih zgoraj, izvaja Komisija. Komisija lahko ta pooblastila prenese na direktorja urada.Komisija ali direktor urada, če so bila pooblastila prenesena nanj, obvesti upravni odbor o vseh imenovanjih, podpisanih pogodbah, napredovanju ali disciplinskih postopkih v zvezi z drugimi uradniki ali uslužbenci, kakor tistimi iz odstavka 1. Če Komisija ni prenesla pooblastil organa za imenovanje takih uradnikov ali uslužbencev na direktorja urada, opravi omenjene dejavnosti Komisija na predlog direktorja.3. Upravni postopki v zvezi z uradnimi dejanji iz odstavkov 1 in 2 ter tekoče vodenje osebja, zlasti postopki glede upokojitve, zdravstvenega zavarovanja, nesreč pri delu, plač in dopustov, se opravljajo enako kakor za osebje Komisije, ki deluje v Luxembourgu.4. Uradniki v institucijah Skupnosti morajo biti pravočasno obveščeni o prostih delovnih mestih.Člen 71. Sredstva, dodeljena uradu, katerih celotni znesek se prikaže v posebni postavki v delu proračuna za Komisijo, so natančno določena v prilogi k tistemu delu proračuna.Ta priloga je v obliki izkaza prihodkov in izdatkov, razdeljena na enak način kakor deli proračuna.2. Delovna mesta v uradu so navedena v prilogi k tabeli, kjer je prikazano osebje Komisije.3. Vsaka institucija, organ, urad ali agencija odobri dodeljena sredstva v postavki "izdatki za publikacije" v svojem proračunu. Stroške prostega razširjanja nosi ustrezna institucija, organ, urad ali agencija. Upravni odbor določi postopke za sodelovanje med uradom in institucijami, organi, uradi in agencijami pri računovodstvu.4. Za storitve urada, opravljene za plačilo, se izdajo računi, kakor to določi upravni odbor. Na koncu finančnega leta upravni odbor v prilogi k proračunski postavki obvesti proračunski organ o razdelitvi tako pridobljenih sredstev.5. Urad vodi ločeno knjigovodstvo za prodajo Uradnega lista ter za publikacije. Neto prihodki od prodaje se po koncu finančnega leta prenesejo na institucije, organe, urade in agencije."Neto prihodki od prodaje" pomeni skupni znesek računov, od katerega se odštejejo stroški uprave, izterjave in stroški.Člen 8Direktor urada je odgovoren za nemoteno delovanje urada in deluje pod nadzorom upravnega odbora v okviru pristojnosti le-tega. Direktor zagotavlja opravljanje strokovno-administrativnih nalog za upravni odbor, poroča Komisiji o opravljanju nalog in ji daje svoje predloge za izboljšanje delovanja urada. Je predstojnik osebja urada. Če je direktor odsoten ali zadržan, njegove naloge skladno s predvidenimi izjemami v pravilih glede nadomeščanja prevzame član urada, ki ga določi upravni odbor.Člen 9Razveljavi se Sklep 69/13/Euratom, ESPJ, EGS.Sklicevanje na razveljavljeni Sklep je treba razumeti kakor sklicevanje na ta sklep.V Bruslju in Luxembourgu, 20. julija 2000Za Evropski parlamentPredsednicaN. FontaineZa SvetPredsednikF. ParlyZa KomisijoR. ProdiPredsednikZa SodiščePredsednikG. C. Rodríguez IglesiasZa Računsko sodiščePredsednikJ.O. KarlssonZa Ekonomsko-socialni odborPredsednikB. Rangoni MachiavelliZa Odbor regijPredsednikJ. Chabert[1] UL 152, 13.7.1967, str. 18.[2] UL L 13, 18.1.1969, str. 19.[3] UL L 107, 25.4.1980, str. 44.[4] UL L 356, 31.12.1977, str. 1.[5] UL L 347, 23.12.1998, str. 3.--------------------------------------------------


title: Sklep Sveta 2011/473/SZVP z dne 25. julija 2011 o spremembi Sklepa 2010/279/SZVP o policijski misiji Evropske unije v Afganistanu (EUPOL AFGHANISTAN)

text:
               27.7.2011

               SL

               Uradni list Evropske unije

               L 195/72

         SKLEP SVETA 2011/473/SZVP
   z dne 25. julija 2011
   o spremembi Sklepa 2010/279/SZVP o policijski misiji Evropske unije v Afganistanu (EUPOL AFGHANISTAN)
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 28 in člena 43(2) Pogodbe,
   ob upoštevanju naslednjega:

               (1)

               Svet je 30. maja 2007 sprejel Skupni ukrep 2007/369/SZVP (1) o ustanovitvi policijske misije Evropske unije v Afganistanu (EUPOL AFGHANISTAN).

               (2)

               Svet je 18. maja 2010 sprejel Sklep 2010/279/SZVP (2) o podaljšanju misije EUPOL AFGHANISTAN do 31. maja 2013. V skladu s Sklepom Sveta 2011/298/SZVP (3) o spremembi Sklepa 2010/279/SZVP, finančni referenčni znesek 54 600 000 EUR krije obdobje do 31. julija 2011.

               (3)

               Člen 13(2) Sklepa 2010/279/SZVP določa, da finančni referenčni znesek za poznejša obdobja določi Svet.

               (4)

               Sklep 2010/279/SZVP bi bilo treba zato spremeniti tako, da bo v njem naveden finančni referenčni znesek za obdobje od 1. avgusta 2011 do 31. julija 2012 –

         SPREJEL NASLEDNJI SKLEP:
   Člen 1
   Členu 13(1) Sklepa 2010/279/SZVP se doda naslednji pododstavek:

      „Finančni referenčni znesek za kritje odhodkov, povezanih z EUPOL AFGHANISTAN za obdobje od 1. avgusta 2011 do 31. julija 2012 znaša 60 500 000 EUR.“

   Člen 2
   Ta sklep začne veljati na dan sprejetja.

      V Bruslju, 25. julija 2011

            Za Svet

            Predsednik

         M. DOWGIELEWICZ

      (1)  UL L 139, 31.5.2007, str. 33.

      (2)  UL L 123, 19.5.2010, str. 4.

      (3)  UL L 136, 24.5.2011, str. 64.


title: Sklep Sveta z dne 16. novembra 2009 o stališču Skupnosti glede sodelovanja v Posvetovalnem odboru CARIFORUM-ES, ustanovljenem na podlagi Sporazuma o gospodarskem partnerstvu med državami CARIFORUMA na eni strani ter Evropsko skupnostjo in njenimi državami članicami na drugi strani, ter o izboru predstavnikov organizacij, lociranih v pogodbenici ES

text:
               8.4.2010

               SL

               Uradni list Evropske unije

               L 88/23

         SKLEP SVETA
   z dne 16. novembra 2009
   o stališču Skupnosti glede sodelovanja v Posvetovalnem odboru CARIFORUM-ES, ustanovljenem na podlagi Sporazuma o gospodarskem partnerstvu med državami CARIFORUMA na eni strani ter Evropsko skupnostjo in njenimi državami članicami na drugi strani, ter o izboru predstavnikov organizacij, lociranih v pogodbenici ES
   (2010/207/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,
   ob upoštevanju predloga Komisije,
   po posvetovanju z Evropskim ekonomsko-socialnim odborom,
   ob upoštevanju naslednjega:

               (1)

               Sporazum o gospodarskem partnerstvu med državami CARIFORUMA na eni strani ter Evropsko skupnostjo in njenimi državami članicami na drugi strani (1) (v nadaljnjem besedilu: Sporazum) je bil podpisan 15. oktobra 2008 in se začasno uporablja od 29. decembra 2008.

               (2)

               Člen 232(2) Sporazuma določa, da Skupni svet CARIFORUM-ES (v nadaljnjem besedilu: Skupni svet) odloča o sodelovanju v Posvetovalnem odboru CARIFORUM-ES (v nadaljnjem besedilu: Odbor), da se zagotovi široka zastopanost vseh zainteresiranih strani.

               (3)

               Ključnega pomena je, da se zagotovi hitra ustanovitev institucij iz Sporazuma in zlasti Odbora glede na njegovo vlogo pri spremljanju izvajanja Sporazuma.

               (4)

               Treba je oblikovati notranji postopek Skupnosti za izbor predstavnikov organizacij, lociranih v pogodbenici ES.

               (5)

               Evropski ekonomsko-socialni odbor je pripravljen sodelovati pri določanju in izbiranju predstavnikov evropskih organizacij civilne družbe ter na začetku delovati kot sekretariat Odbora –

         SKLENIL:
   Člen 1
   Stališče Skupnosti glede sprejetja sklepa Skupnega sveta iz Sporazuma, na podlagi katerega bodo izbrani stalni člani Odbora, temelji na osnutku sklepa Skupnega sveta iz Priloge k temu sklepu.
   Člen 2
   1.   Predstavnike evropskih organizacij iz člena 1(1)(a) Priloge predlaga Evropski ekonomsko-socialni odbor ob posvetovanju s Komisijo in z njenim soglasjem, potrditi pa jih mora tudi Odbor CARIFORUM-ES za trgovino in razvoj (v nadaljnjem besedilu: Odbor za trgovino in razvoj). Predlagani so trije predstavniki organizacij delavcev, trije predstavniki organizacij delodajalcev, trije predstavniki organizacij, ki predstavljajo različne gospodarske in socialne interese, tudi združenj kmetov in zvez potrošnikov, ki izpolnjujejo pogoje iz člena 1(1) Priloge.
   2.   Evropske organizacije, opredeljene v členu 1(1)(c) Priloge, imajo štiri predstavnike, evropske organizacije iz člena 1(1)(b) Priloge pa dva. Za pripravo seznamov organizacij iz člena 1(1)(b) in 1(1)(c) Priloge je zaprošen Evropski ekonomsko-socialni odbor. Pri pripravi razpisa se poskrbi za široko seznanjanje z objavo razpisa za prijavo interesa za vključitev na tak seznam. V prijavi na tak razpis vsaka zainteresirana organizacija opiše, kako izpolnjuje pogoje iz člena 1 Priloge. Na seznam se lahko vključi vsaka organizacija, ki izpolnjuje pogoje iz navedene določbe. Komisija preveri, da organizacije, ki želijo biti vključene na seznam, izpolnjujejo pogoje iz člena 1 Priloge. Če Komisija meni, da organizacija, ki je zaprosila za vključitev na seznam, ne izpolnjuje teh pogojev, organizacijo prosilko o tem obvesti v dveh mesecih po vložitvi prošnje.
   3.   Organizacije, ki so vključene na seznam, bodo obveščane o delu Odbora ter pri tem delu sposobne sodelovati kot opazovalke na lastne stroške.
   4.   V razpisu za prijavo interesa so organizacije pozvane, da prijavijo enega od svojih predstavnikov za stalnega člana Odbora. Organizacije, vključene na sezname, bodo nato pozvane, da izmed prijavljenih kandidatov, ki izpolnjujejo pogoje iz člena 1 Priloge, potrdijo kandidaturo največ dveh stalnih članov Odbora. Pogodbenica ES Odboru CARIFORUM-ES za trgovino in razvoj za stalne člane za kategoriji 1(1)(b) in 1(1)(c) predlaga tiste predstavnike, ki so dobili največjo podporo, če so upoštevani pogoji iz člena 1 Priloge.
   5.   Razpis za prijavo interesa za mesto stalnega člana Odbora je objavljen štiri mesece pred koncem mandata članov Odbora. Imenovanje poteka po istih postopkih, kot so določeni v odstavku 4.

      V Bruslju, 16. novembra 2009

            Za Svet

            Predsednica

         C. MALMSTRÖM

      (1)  UL L 289, 30.10.2008, str. 3.

      PRILOGA

         SKLEP št. …/20.. SKUPNEGA SVETA CARIFORUM-ES,
         ustanovljenega na podlagi Sporazuma o gospodarskem partnerstvu med državami CARIFORUMA na eni strani ter Evropsko skupnostjo in njenimi državami članicami na drugi strani, glede sodelovanja v Posvetovalnem odboru CARIFORUM-ES
         SKUPNI SVET CARIFORUM-ES JE –
         ob upoštevanju Sporazuma o gospodarskem partnerstvu med državami CARIFORUMA na eni strani ter Evropsko skupnostjo in njenimi državami članicami na drugi strani (v nadaljnjem besedilu: Sporazum), podpisanega 15. oktobra 2008 v Bridgetownu, Barbados, ter zlasti člena 232(2) Sporazuma,
         ob upoštevanju naslednjega:
         glede na cilje iz člena 1 Sporazuma in zavezo za spremljanje iz člena 5 Sporazuma je primerno čim hitreje ustanoviti Posvetovalni odbor CARIFORUM-ES (v nadaljnjem besedilu: Odbor) –
         SKLENIL:
         Člen 1
         1.   Odbor sestavlja 40 stalnih članov, ki predstavljajo organizacije civilne družbe, od tega 25 predstavnikov organizacij, lociranih v državah CARIFORUMA, in 15 predstavnikov organizacij, lociranih v pogodbenici ES.
         Iz vsake od teh dveh skupin sta najmanj dva predstavnika iz organizacij, ki zastopajo:

                     (a)

                     socialne in gospodarske partnerje;

                     (b)

                     akademsko skupnost, tudi neodvisne raziskovalne ustanove, ter

                     (c)

                     druge nevladne organizacije, tudi organizacije za razvoj in okoljske organizacije.

               Stalni člani imajo dveletni mandat, ki ga je mogoče podaljšati. Zagotovi se ustrezno strokovno znanje ter široka geografska in sektorska zastopanost.
         2.   Za namene tega sklepa so organizacije civilne družbe zveze, fundacije in druge zasebne institucije, ki so neprofitne in delajo v mednarodno korist ter lahko prispevajo strokovne informacije ali nasvete v zadevah, ki jih zajema Sporazum, ali so pomembni dejavniki javnega mnenja o zadevah, ki jih zajema Sporazum. Od tega pogoja je mogoče odstopiti v primeru akademskih institucij s posebnim strokovnim znanjem o zadevah, ki jih zajema Sporazum.
         3.   Šteje se, da je organizacija locirana na ozemlju držav CARIFORUMA ali pogodbenice ES, če ima ta organizacija sedež in centralno upravo ter nadzor na ozemlju držav CARIFORUMA oziroma pogodbenice ES.
         Člen 2
         Odbor CARIFORUM-ES za trgovino in razvoj (v nadaljnjem besedilu: Odbor za trgovino in razvoj) čim hitreje razpravlja o seznamu stalnih članov, ki jih predlagajo države CARIFORUMA oziroma pogodbenica ES, in o njegovem podaljšanju ter ga tudi hitro odobri.
         Člen 3
         Vsaka organizacija, ki izpolnjuje pogoje iz člena 1(2) in (3), lahko sodeluje na sestankih Odbora kot opazovalka. Odbor CARIFORUM-ES za trgovino in razvoj vsako leto odobri seznam opazovalk, ki jih predlagajo države CARIFORUMA oziroma pogodbenica ES. Odbor lahko za pomoč pri delu zaprosi strokovnjake. Modalitete sodelovanja strokovnjakov in opazovalk so določene v poslovniku Odbora.
         Člen 4
         Evropski ekonomsko-socialni odbor deluje kot sekretariat Odbora v začetnem obdobju, ki se konča 31. decembra 2010. To obdobje se samodejno podaljša, razen če se pogodbenice ali Evropski ekonomsko-socialni odbor ne strinjajo s predhodnim in pravočasno predloženim obvestilom.
         Člen 5
         Finančne določbe sprejme Odbor CARIFORUM-ES za trgovino in razvoj. Finančno pomoč za opravljanje nalog v Odboru lahko prejmejo le stalni člani Odbora.
         Člen 6
         Ta sklep začne veljati …

            V …